Kisah Cinta Abadi Seniman Mustapha Maarof Dan Roseyatimah

Seniman Dato’ Mustapha Azhari atau Dato’ Mustapha Maarof tidaklah perlu diperkenalkan lagi oleh peminat filem Melayu klasik. Dato Mustapha Maarof dikenali sebagai seorang yang tampan dan juga dikenali sebagai seniman yang sangat romantik.

Rata-rata mengetahui bahawa hubungan di antara Datuk Mustapha Maarof dan Roseyatimah sebagai suami isteri tidak dapat dinafikan lagi. Namun, ramai yang tidak mengetahui bagaimana mereka boleh berkenalan dan seterusnya mendirikan perkahwinan dan kekal hingga ke akhir hayat.

Datuk Mustapha Maarof berasal daripada keluarga yang terhormat. Bapanya, Maarof Zakaria merupakan orang Melayu pertama yang membuka bank tempatan pada 40 an. Pada 1947, ketika mendapat perkhabaran bapanya telah meninggal dvnia, Datuk Mustapha Maarof masih menuntut lagi di Malay College Kuala Kangsar (MCKK).

Roseyatimah atau nama nama sebenarnya Rosnah Binti Jasni pula merupakan anak kepada pasangan Jasni Ahmad, seorang penyanyi yang terkenal dan Neng Yatimah, seorang seniwati yang dikenali sebagai seniwati air mata. Walaupun rata-rata mengetahui Roseyatimah memulakan kariernya di dalam filem Pendekar Bujang Lapok, namun, beliau terlebih dahulu pernah berlakon sebagai watak kanak kanak di dalam filem Antara Senyum Dan Tangis pada tahun 1952.

Datuk Mustapha dan Roseyatimah mula berlakon di dalam satu filem bermula di dalam filem Sri Mersing yang diterbitkan pada 1961. Pada awal perkenalan, Datuk Mustapha hanya mengganggap Roseyatimah hanya sekadar kawan.

Malah, dia hanya menganggap Roseyatimah ibarat seperti adiknya sahaja. Namun, setelah Datuk Mustapha bepisah dengan isteri pertamanya, perasaan itu mula berubah. Menurut beliau, perasaan itu terjadi sewaktu menjalani penggembaraan filem Mata dan Hati.

Selepas penggembaraan filem tersebut, Datuk Mustapha bersemuka dengan Roseyatimah lalu meluahkan perasaannya terhadap beliau. Ternyata, cinta Datuk Mustapha tidak bertepuk sebelah tangan kerana Rose juga mengaku bahawa dia juga menyimpan perasaan terhadap Datuk Mustapha. Kemudian, Datuk Mustapha bertemu dengan Mak Neng dan Wak Jasni untuk menyatakan hasratnya untuk dijadikan Rose sebagai isteri.

Roseyatimah bersama bapa dan ibu nya, Jasni dan Neng Yatimah

Pada mulanya, Datuk Mustapha berasa sangsi kerana bukan mudah untuk Mak Neng Yatimah menerimanya sebagai menantu kerana status beliau sebagai duda. Beliau juga berasa agak takut untuk menyatakan hasratnya kepada Wak Jasni kerana keperibadian beliau yang agak garang.

Akan tetapi, Wak Jasni bersetuju dengan hasrat beliau itu melalui perantaraan seorang kawan Datuk Mustapha. Kata Datuk Mustapha, walaupun Wak Jasni itu nampak luarannya garang, tetapi hatinya baik..

Selepas itu, mereka berdua pun selamat diijabkabulkan di rumah Mak Neng Yatimah di Lorong Senyum, Changi Road. Jodoh mereka berkekalan hingga ke akhir hayat dan selepas Roseyatimah menghembuskan nafas terakhirnya pada tahun 1987. Datuk Mustapha tidak mahu berkahwin lagi walaupun ada wanita cuba mendapatkan beliau, kerana baginya, Roseyatimah ialah cintanya yang terakhir.

Fakta ini disokong oleh Datuk Maria Menado. Menurut beliau  selepas kem4tian Roseyatimah, pernah beberapa wanita cuba untuk melamarnya, namun beliau menolak lamaran tersebut dan sebolehnya tidak mahu berbual mengenai hal itu.

Kisah cinta ini juga ternyata benar, setelah 27 tahun berpisah di dunia, akhirnya Roseyatimah dan Dato Mustapha Maarof disatukan kembali. Lebih manis, kedua-dua legenda ini dikebvmikan bersebelahan di Tanah Perkvbvran Islam Jalan Ampang, Kuala Lumpur.


Bagaimana kita hendak buat ‘Self-Breast Examination (SBE)’?

Saya pernah diberitahu satu cerita di mana satu pasangan suami isteri ini datang ke klinik dan si suami telah menyedari terdapat sesuatu benjolan di payudara sebelah kiri isterinya.

Benjolan yang tidak menyakitkan itu statik di sana sahaja. Kata si suami, benjolan itu kelihatan semakin membesar cuma tidak terlalu ketara. Ternyata suami memang mempunyai deria yang paling sensitif apabila ia berkaitan dengan orang yang paling dia sayang. Tanpa suaminya, isteri itu mungkin tidak perasan tentang perkara itu.

Iyalah, tak semua wanita rajin membuat Self Breast Examination (SBE) sedangkan ia merupakan perkara paling mudah untuk dilakukan.

Berikut merupakan 5 langkah mudah untuk melakukan SBE:

1) Berdiri di hadapan cermin tegak di hadapan cermin dengan bahu yang rata dan kedua-dua tangan dipinggang. Perhatikan kepada sebarang perubahan bentuk, warna serta saiznya. Perhatikan juga jika terdapat sebarang ketulan ketara yang boleh kelihatan di hadapan cermin pada kedua-dua payudara.

2) Angkat kedua-dua tangan. Lihat juga kepada perubahan seperti yang dinyatakan di (1).

3) Semasa mengangkat tangan itu, perhatikan juga sebarang pengeluaran cecair pada kedua-dua puting payudara samaada susu, jernih, nanah atau darah.

4) Kemudian, baring dengan salah satu tangan diluruskan ke atas. Gunakan tangan kanan untuk memeriksa tangan kiri dan sebaliknya. Gunakan jari dengan melakukan tekanan di sekeliling payudara dengan cara putaran (circular). Pastikan pemeriksaan dilakukan di seluruh payudara, atas dan bawah, setiap sisi yang ada termasuk di ketiak dan puting payudara. Boleh lakukan ia dengan starting point samaada di puting kemudian ke seluruh payudara atau bermula dari ketiak ke puting. Ulang perkara yang sama di payudara sebelah lagi.

5) Lakukan perkara yang sama semasa duduk dan berdiri. Jika anda merasakan deria sentuhan anda lebih sensitif semasa tubuh anda basah. Anda boleh mandi sambil melakukan SBE.

Jika semasa pemeriksaan dilakukan dan anda merasakan terdapat ketulan yang mencurigakan walaupun ulangan SBE telah dilakukan, berjumpalah dengan doktor untuk mendapatkan pandangan mereka.
—–
Apa yang perlu diperhatikan?

1) Ketulan di payudara atau ketiak.
2) Perubahan luar biasa tekstur, bentuk dan saiz payudara.
3) Kulit payudara bengkak, berkedut dan ke dalam.
4) Puting susu kelihatan tenggelam dari biasa.
5) Pendarahan atau lelehan luar biasa dari putting.
6) Kulit payudara berbintik seperti kulit limau.

Jangan panik jika terdapat ketulan yang luar biasa. 9 dari 10 ketulan yang ditemui bukanlah sel kanser.

Bilakah masa sesuai untuk kaum wanita membuat pemeriksaan ini?

1. Sebulan sekali (untuk mereka yang masih mempunyai haid). Waktu yang sesuai ialah 7

2. 10 hari selepas haid.

3. Ambil satu tarikh yang mudah diingati dan lakukan setiap bulan sama ada hari pertama atau terakhir bulan tersebut, ini bagi mereka yang telah putus haid.

Tujuan dilakukan SBE adalah untuk mengesan sebarang keabnormalan yang berlaku pada payudara agar tindakan atau rawatan awal boleh diambil oleh setiap wanita kerana kanser payudara tidak memilih siapa mangsanya. Kanser payudara merupakan antara pembunuh utama wanita.

Kajian mendapati, 2 daripada 3 wanita Malaysia tidak melakukan SBE walaupun menyedari kanser payudara adalah pembunuh nombor satu wanita. Antara alasan popular yang sering kali disuarakan adalah kurang yakin, tidak tahu apa perlu dicari, takut menemui sesuatu tidak normal dan tidak kurang juga ada yang kurang selesa menyentuh payudara sendiri.

Sumber:

Nur Nabiila Masfuzah Binti Abdullah
Jururawat Terlatih


Euthanasia: Simpati Atau Kejam?

“Katakanlah,
“Aku tidak berkuasa mendatangkan mudarat dan tidak (pula) manfaat kepada diriku
melainkan apa-apa dikehendaki Allah.” Tiap-tiap umat mempunyai ajal. Apabila
telah tiba ajal kepada mereka, maka mereka tidak dapat menangguhkannya walaupun
sesaat dan tidak (pula) mendahulukan(nya).” Surah Yunus, ayat 49

Setiap manusia yang hidup pasti akan mati. Suatu kehidupan pasti disusuli kematian. Penghijrahan roh ini merupakan sunnatullah. Hal ini pasti dan memang kita akui. Namun, pernahkah anda melihat situasi satu keluarga yang diminta untuk membuat keputusan sama ada meneruskan hayat pesakit dengan alat bantuan pernafasan atau menamatkan hayat pesakit itu dengan menanggalkan bantuan alat pernafasan tersebut?

Persoalannya, jika keluarga memilih untuk menanggalkan alat bantuan pernafasan, adakah ‘pemergian’ pesakit itu memang suratan ajalnya ataupun pesakit itu ‘dipaksa pergi’? Jika ‘dipaksa pergi’, mungkinkah tindakan ini bertentangan dengan sunnatullah? Bagaimanakah pula jika pesakit sendiri yang meminta untuk ditamatkan riwayatnya? Tindakan ini diistilahkan sebagai euthanasia.

Eutanasia berasal daripada Bahasa Greek. “Eu” bermaksud “baik” manakala “Thanatos” bermaksud “kematian”. Dalam perkataan yang mudah, uetanasia diertikan sebagai sengaja menamatkan riwayat hidup seseorang dengan jelas dan nyata atas permintaan si mati. Dalam Kamus Dewan Edisi Keempat, euthanasia didefinisikan sebagai (ubat) perbuatan mematikan seseorang yang menanggung azab penyakit yang tidak dapat disembuhkan atas dasar perikemanusiaan supaya pesakit tersebut tidak berpanjangan mengalami azab.

Eutanasia terdiri daripada empat jenis iaitu eutanasia pasif, eutanasia aktif, eutanasia bukan sukarela, dan pembunuhan dibantu oleh doktor atau ahli fizik. Eutanasia pasif bermaksud menamatkan riwayat hidup seseorang dengan semula jadi seperti menanggalkan peralatan sokongan hidup, memberhentikan respirator, memberhentikan prosedur perubatan atau memberhentikan pemberian ubat dan air, membenarkan pesakit itu terdehidrat, enderit, atau matu kelaparan, tidak membekalkan Cardio Pulmonary Resuscitation (CPR), membiarkan jantung berhenti, dan mati secara semula jadi, serta memberikan pesakit dos ubat penahan sakit dalam kadar yang tinggi untuk mengawal kesakitan, menyebabkan kemungkinan ubat penahan sakit itu akan menindas respirasi dan menyebabkan kematian yang lebih awal daripada yang sepatutnya.

Eutanasia aktif pula melibatkan pembunuhan seseorang melalui tindakan secara tidak langsung, sebagai menunaikan permintaan daripada orang yang dibunuh itu yang biasanya tidak tahan menanggung derita kesakitan. Eutanasia bukan sukarela merupakan pembunuhan seseorang yang tidak meminta bantuan secara jelas dan nyata dalam kematiannya untuk melakukan eutanasia.

Kes ini selalunya berlaku kepada pesakit yang berada dalam keadaan koma (Persistent Vegetative State) yang tidak ada harapan atau kemungkinan untuk pulih seperti sediakala. Dalam pembunuhan dibantu oleh doktor atau Physician Assisted Suicide, mereka yang mempunyai pengetahuan tentang eutanasia misalnya, doktor akan memberikan bimbingan, nasihat dan cara kepada seseorang individu yang lain untuk melakukan eutanasia secara sendiri. Bimbingan dan cara tersebut yang dilakukan dengan niat yang jelas untuk mengajar pesakit, sehingga dia faham untuk melakukan eutanasia dan akan membantu memudahkannya untuk membunuh diri.

Sejarah penentangan euthanasia bermula melalui sumpah hippokratik oleh ahli perubatan Greek, Hippocrates (bapa perubatan) yang menyatakan: “Saya tidak akan memberi ubat yang menyebabkan kematian kepada sesiapa pun jika diminta mahupun dicadangkan.”

Isu euthanasia menjadi semakin hangat diperdebatkan oleh kebanyakan negara terutamanya di Amerika Utara dan Eropah sejak abad ke-19 lagi. Penggubalan akta anti-euthanasia (mengharamkan pembunuhan diri dengan bantuan) dalam undang-undang Amerika digubal di New York pada 10 Disember 1828. Hal ini telah menyebabkan beberapa negeri di Amerika Syarikat seperti California dan Dakota turut menggunakan akta tersebut sebagai contoh di setiap negeri masing-masing.

Manakala di antara tahun 1857 dan 1865, Suruhanjaya New York yang diketuai oleh Dudley Field telah merangka kod jenayah yang melarang sebarang bentuk bantuan dalam pembunuhan diri terutamanya dalam pembekalan kepada individu tertentu dengan sebarang ubat atau senjata yang boleh menyebabkan maut walaupun niat orang tersebut yang hendak mengambil nyawanya sendiri telah diketahui.

Walau bagaimanapun, setelah beberapa tahun menyelidik dan mengesahkannya, selari dengan kemajuan dalam teknologi perubatan, Amerika Syarikat pada masa kini mula membenarkan kematian di institusi perubatan tertentu dan menimbang semula akta anti-euthanasia tersebut. Mengikut kajian terdahulu, negara Belanda telah menemukan jalan yang menyarankan agar mempraktikkan euthanasia.

Sebelum tahun 1973, euthanasia tidak dibenarkan di Belanda. Sejak saat itu, para pengamal perubatan dan jururawat secara aktif terlibat dalam pembunuhan pesakit yang belum sedia untuk mati. Pada tahun 1990, 9% dari kes kematian di Belanda dilaksanakan oleh para pengamal perubatan. Setengah dari kes ini adalah pesakit yang dibunuh tanpa persetujuan mereka.

Manakala bagi pihak penyokong idea euthanasia yang pertama adalah pada abad ke-16 oleh Thomas More. Dia berpendapat bahawa apabila seseorang pesakit menghidapi penyakit yang tidak dapat diubati dan dia menderita disebabkan penyakit tersebut, dia haruslah dinasihatkan supaya mematikan diri.

Pesakit tersebut sepatutnya menyedari bahawa penyakitnya yang langsung tidak dapat diubati akan menjadi beban kepada orang lain dan penderitaannya akan menyebabkan orang lain berasa kasihan. Pada tahun 1889, Nietzsche, seorang ahli falsafah Jerman menyokong kematian secara sukarela dengan karya falsafahnya yang bertajuk Thus Spoke Zarathustra.

Many die too late, and some die too early. yet strange sounds the precept: “Die at the right time!” Die at the right time! So teacheth, Zarathustra. …My death, praise I unto you, the voluntary death, which cometh unto me because I want it. Nietzsche -Thus Spoke Zarathustra

Manakala pada tahun 1895, seorang peguam Jerman bernama Jost telah menyediakan sebuah buku bertajuk Killing Law. Jost menekankan bahawa hanya mereka yang menghidap penyakit maut boleh diizinkan kematian jika mereka sendiri meminta untuk dimatikan.

Sokongan isu euthanasia di Jerman diteruskan dengan penerbitan sebuah buku kecil bertajuk “The Release of the Destruction of Life Devoid of Value” pada tahun 1920 oleh dua orang profesor Jerman, Alfred Hoche dan Karl Binding yang menyokong pengambilan nyawa makhluk yang tidak bernilai.

Mereka juga berpendapat bahawa seseorang pesakit yang meminta bantuan untuk mati berhak untuk mendapatkan bantuan tersebut daripada pengamal perubatan jika di bawah keadaan yang terkawal. Buku inilah yang telah menjadi asas panduan nonvoluntary (bukan sukarela) euthanasia kepada Nazi Jerman.

Pada tahun 1935, satu persatuan yang menyokong euthanasia sukarela, iaitu Voluntary Euthanasia Society (VES) telah dibentuk di England pada tahun 1935. Persatuan tersebut adalah merupakan jenis persatuan yang pertama kali ditubuhkan di seluruh dunia.

VES ditubuhkan dengan tujuan mengesahkan euthanasia sukarela supaya mereka yang menderita daripada penyakit serius boleh mendapatkan bantuan untuk mati apabila mereka memintakannya.  Beberapa tahun kemudian, persatuan euthanasia Amerika Syarikat iaitu Euthanasia Society of America (ESA) juga ditubuhkan pada tahun 1938 oleh Charles Francis Potter.

Banyak kisah sejarah berkenaan eutanasia yang menarik. Namun sejarah eutanasia yang paling menarik ialah Action T4 yang berlaku pada zaman Nazi. Bermula pada bulan Oktober 1939, huru-hara daripada letusan Perang Hitler tersebar luas berikutan arahan melakukan pembunuhan rahmat kepada mereka yang sakit dan tidak berkeupayaan.

Action T4 Code ialah program Eutanasia Nazi untuk menghapuskan kehidupan yang dianggap tidak bernilai dengan penumpuan bermula kepada bayi yang baru dilahirkan dan kanak-kanak. Bidan dan doktor perlu mendaftarkan kanak-kanak yang berusia tiga tahun ke atas yang menunjukkan tanda-tanda kecacatan seperti terencat akal, kurang upaya, dan seumapamanya. Kaedah ini termasuklah pengedaran borang soal selidik daripada Kementerian Kesihatan Reich.

Program Eutanasia nazi berkembang dengan pantas, dengan peluasan skopnya kepada program kurang upaya yang merangkumi kanak-kanak remaja dan orang dewasa. Manakala pada bulan Oktober 1939, Hitler melalui amanatnya memerintahkan supaya mereka yang didapati menghidap sesuatu penyakit, yang tidak boleh dan sukar untuk diubati, setelah menjalani diagnosis dengan teliti terhadap tahap penyakit tersebut, harus diberikan pembunuhan rahmat yang berupa kematian kepadanya.

Kekejaman semasa pemerintahan Hitler, dinilai melalui tulisannya seperti berikut, “Jika anda tiada kuasa untuk melawan kesihatan diri sendiri, maka hak anda untuk hidup sudah tiada lagi atau sampai ke penghujungnya.” Eutanasia boleh dikategorikan sebagai bantuan namun diklasifikasikan sebagai kejam. Hal ini kerana ada pihak yang boleh menerimanya dan ada juga pihak yang menolaknya. Tindakan ini umumnya dilihat melanggar undang-undang di banyak negara di dunia seperti Malaysia, Singapura, United Kingdom dan beberapa negeri di Amerika Syarikat.

Walaubagaimanapun, terdapat beberapa negara yang membenarkan eutanasia seperti Belgium, Netherlands (Belanda) dan Luxembourg. Para penyokong eutanasia percaya bahawa negara tidak boleh mengganggu hak seseorang untuk mati. Namun, para penentang eutanasia mempunyai pendapat yang berbeza dan meletakkan asas bahawa tiada sesiapa yang boleh menentukan bilakah seseorang itu akan mati kecuali Tuhan.

Di Malaysia, tindakan eutanasia adalah jelas melanggar undang-undang. Sesiapa yang melakukan eutanasia adalah dilihat melakukan cubaan untuk membunuh. Tindakan eutanasia salah di bawah Kanun Keseksaan. Malah, jika seseorang itu cuba membunuh dirinya sendiri, ia turut bertentangan dengan Kanun Keseksaan.

Berdasarkan Seksyen 309 Kanun Keseksaan, sesiapa yang cuba untuk mengambil nyawanya sendiri tetapi gagal setelah mengambil beberapa langkah untuk melaksanakannya adalah telah melakukan kesalahan jenayah dan boleh disabitkan dengan hukuman penjara sehingga satu tahun atau denda atau kedua-duanya sekali.

Dalam tahun 2011 Muzakarah Jawatankuasa Majlis Kebangsaan Bagi Hal Ehwal Ugama Islam Malaysia Ke-97 telah membuat keputusan, iaitu setelah mendengar dari pakar-pakar yang terlibat memberi penjelasan, bahawa –

“… Dalam keadaan di mana pakar perubatan telah mengesahkan bahawa jantung dan/atau otak pesakit telah berhenti berfungsi secara hakiki dan pesakit disahkan tidak ada lagi harapan untuk hidup dan hanya bergantung kepada bantuan sokongan pernafasan, … tindakan memberhentikan alat bantuan sokongan pernafasan tersebut adalah dibenarkan oleh Islam kerana pesakit telah disahkan mati oleh pakar perubatan dan sebarang rawatan tidak lagi diperlukan.

Begitu juga dalam kes di mana pakar perubatan telah mengesahkan bahawa pesakit tiada harapan untuk sembuh dan pesakit telah dibenarkan pulang, maka tindakan memberhentikan rawatan utama dan hanya rawatan sokongan (conventional treatment) diteruskan adalah dibenarkan oleh Islam kerana keadaan seumpama ini tidak termasuk dalam amalan Eutanasia yang diharamkan.”

Seterusnya, “…menghentikan hayat seseorang sebelum dia disahkan mati dengan menggunakan apa-apa cara dan bersandarkan kepada apa-apa alasan adalah haram dan dilarang oleh Islam.”

Muzakarah memutuskan juga bahawa “perbuatan mempercepatkan kematian melalui amalan Eutanasia (sama ada Eutanasia voluntary/atas kehendak sendiri, non-voluntary/yang pasif atau involuntary/yang menolak rawatan) atau ‘mercy killing’ adalah haram menurut Islam kerana perbuatan ini menyamai perbuatan membunuh dan bertentangan dengan etika perubatan di Malaysia.”

Jawatankuasa Fatwa juga telah mengatakan bahawa asas keputusan yang dibuat ialah “Firman Allah SWT dalam Surah an-Nisa’, ayat 92 yang bermaksud: “Dan tidak harus sama sekali bagi seseorang mukmin membunuh seorang mukmin yang lain, kecuali dengan tidak sengaja” dan Hadis Rasulullah SAW yang diriwayatkan oleh an-Nasa’ie yang bermaksud: “Sesungguhnya Rasulullah SAW bersabda: “Janganlah kamu mengharapkan kematian, jika seseorang itu baik, boleh jadi ia menambahkan kebaikan dan jika seseorang itu berbuat dosa boleh jadi dia bertaubat (dan mengharap reda Allah).”

Agama-agama yang lain juga menolak eutanasia. Agama Kristian misalnya, juga menganggap nyawa itu pemberian Tuhan. Tuhan yang meminjamkan jasad itu kepada manusia dan kemudiannya ditiupkan roh ke dalam jasadnya itu lalu bermulalah kehidupannya. Atas sebab itu, maka hanya Tuhan yang berhak menamatkan atau mengambil nyawa itu semula. Agama Kristian juga berpandangan bahawa eutanasia merupakan tindakan seseorang yang membunuh diri dan sesiapa yang membunuh diri itu dianggap melakukan dosa.

Agama Buddha juga menolak eutanasia. Bagi agama Buddha, kehidupan termasuk dalam perkara yang bersangkut paut dengan kematian yang ditentukan oleh Karmanya. Menurut agama Buddha, membunuh diri atau eutanasia dianggap melanggar undang-undang alam atau Karma yang ditentukan.

Oleh itu, sesiapa yang melakukannya seolah-olah mereka melanggar Karma seseorang individu tersebut. Begitu juga dengan agama Buddha yang berpendapat bahawa apabila seseorang itu melakukan perbuatan membunuh diri atau eutanasia, akan memberikan impak negative kepada Karma seseorang individu itu. Agama Hindu percaya bahawa perbuatan itu merosakkan Karma dan memberikan kesan yang tidak baik terutama apabila seseorang itu mengalami proses kelahiran semula, pada suatu masa kelak.

Agama Islam berpendirian setiap nyawa adalah amat bernilai. Hanya Allah SWT yang berhak menentukan hidup dan mati setiap hamba-Nya. Manusia tidak ada apa-apa kuasa atau tanggungjawab untuk menentukan kematian orang lain. Begitu juga mana-mana pengamal perubatan yang tidak boleh menyuntik ubat atau racun bagi mempercepat proses kematian orang lain disebabkan alasan tiada harapan untuk sembuh.

Terdapat
tiga kategori kes yang melibatkan euthanasia iaitu nonvoluntary euthanasia,
voluntary euthanasia dan involuntary euthanasia.

Non-voluntary Euthanasia

(a)                    Karen Ann Quinlan, Amerika Syarikat Pada April, 1975, Karen Ann Quinlan yang berumur 21 tahun telah dimasukkan ke hospital dalam keadaan tidak sedarkan diri. Dalam beberapa jam sahaja, dia telah mengalami koma yang tidak dapat dipulihkan. Kedua-dua ibu bapanya yang menganut Roman Catholics, mengetahui bahawa anak perempuan mereka tidak rela berada dalam keadaan tersebut. Setahun kemudian, Karen memasuki keadaan vegetatif persisten.

Pada masa itu, mahkamah-mahkamah membenarkan alat bantuan pernafasannya dihentikan tetapi tiub penyuapan masih diteruskan dan dia hidup sehingga Jun 1985. Akhirnya, dia meninggal dunia disebabkan oleh penyakit pneumonia. Keluarganya menerima beribu-ribu surat simpati dan kebanyakannya berpendapat bahawa keluarga Karen tidak sepatutnya membiarkan Karen menderita selama ini.

(b)                    Tony Bland, United Kingdom Pada 1992, Mahkamah Tinggi United Kingdom membenarkan euthanasia mangsa kemalangan Hillsborough, Tony Bland yang berada dalam keadaan koma dengan menghentikan tiub-tiub penyuapannya. Ibu bapa Tony Bland, Allan dan Barbara, menyokong tindakan mahkamah dan berasa lega atas k eputusan tersebut. Tony Bland, pada umur 22, mengalami kerosakan otak yang teruk akibat kemalangan keruntuhan tempat duduk stadium apabila dia dan penyokong-penyokong bola sepak lain yang sedang berhimpit-himpit untuk memasuki stadium Hillsborough pada bulan April 1989.

Seramai sembilan puluh lima peminat telah mati dalam kejadian itu. Dalam Mahkamah Tinggi, para pengamal perubatan Tony Bland dari Hospital Besar Airedale, dan pakar-pakar lain dalam bidang perubatan mengatakan bahawa dia boleh hidup selama lima tahun tetapi dia tidak akan pulih. Jika tiub penyuapan dikeluarkan dia akan mati dalam beberapa hari. Akhirnya, Tony meninggal dunia akibat penyahhidratan sembilan hari selepas tiub penyuapannya dikeluarkan.

(c)                    Again Isna Nauli, Indonesia
Satu permohonan untuk melakukan euthanasia pada tarikh 22 Oktober 2004 telah
dibuat oleh seorang suami bernama Hassan Kusuma ke Mahkamah Negeri Jakarta
Pusat kerana tidak sanggup melihat isterinya yang bernama Again Isna Nauli, 33
tahun, terlantar koma selama 2 bulan dan di samping itu, ketidakmampuan untuk
menanggung beban bayaran perawatan turut menjadi alasannya untuk permohonan
tersebut. Kes ini merupakan salah satu contoh bentuk euthanasia yang di luar
keinginan pesakit. Permohonan ini akhirnya ditolak oleh Mahkamah Negeri Jakarta
Pusat, dan setelah menjalani perawatan intensif maka keadaan terakhir pesakit
(pada 7 Januari 2005) telah mengalami kemajuan dalam pemulihan kesihatannya

(d)                   Terri Schiavo, Amerika Syarikat Terri Schiavo (41 tahun) telah meninggal dunia di negeri Florida, pada 31 Mac 2005, 13 hari setelah Mahkamah Agung Amerika Syarikat memberikan keizinan untuk mengeluarkan salur makanan yang selama ini `menghidupkan’ pesakit dalam koma ini. Terri mula koma pada tahun 1990 setelah terjatuh di rumahnya dan ditemui oleh suaminya, Michael Schiavo dalam keadaan kegagalan jantung berfungsi.

Disebabkan oleh penghentian nafas dalam masa yang panjang, dia mengalami kerosakan otak yang kritikal akibat kekurangan oksigen. Menurut kalangan paramedik, kegagalan jantung itu disebabkan oleh ketidakseimbangan unsur potasium dalam tubuhnya. Oleh sebab itu, pengamal perubatannya kemudian didakwa atas kesalahan praktik dan terpaksa membayar ganti rugi besar atas kecuaian dalam penilaiannya iaitu tidak menemukan keadaan yang membahayakan ini pada pesakitnya.

Setelah Terri Schiavo berada dalam keadaan koma selama 8 tahun, maka pada bulan Mei 1998 suaminya, Michael Schiavo membuat permohonan ke mahkamah agar salur alat bantu makanan pada isterinya dikeluarkan agar isterinya dapat meninggal dengan tenang.

Namun ibubapa Terri Schiavo iaitu Bobert dan Mary Schindler menyatakan keberatan dan menentang niat menantu mereka. Dua kali salur makanan telah dilepaskan dengan izin mahkamah, tetapi beberapa hari kemudian, salur makanan tersebut dipasang kembali atas perintah hakim yang lebih tinggi.

Ketika akhirnya hakim memutuskan bahawa salur makanan boleh dilepaskan, maka para penyokong keluarga Schindler melakukan segala yang boleh untuk menggerakkan Senat Amerika Syarikat agar membuat undangundang yang memerintahkan Mahkamah Persekutuan untuk meninjau kembali keputusan hakim tersebut.

Undang-undang ini disokong oleh Dewan Perwakilan Amerika Syarikat dan ditandatangani oleh Presiden George Walker Bush. Tetapi, berdasarkan undang-undang di Amerika, kekuasaan kehakiman tidak bergantung dengan sebarang kuasa yang lain, akhirnya hakim persekutuan membenarkan keputusan hakim terdahulu

(e)         Dr. Park, Korea Selatan Pada tahun 2002, di Korea Selatan, terdapat seorang pesakit wanita berusia 68 tahun yang menderita penyakit sirosis hati. Setelah dirawat selama tiga bulan, seorang pengamal perubatan bernama Park yang berumur 30 tahun, telah mencabut alat bantu pernafasan atas permintaan anak perempuan pesakit tersebut.

Pada Disember 2002, anak lelaki pesakit tersebut meminta polis untuk menyiasat kakaknya berserta dengan pengamal perubatan tersebut atas tuduhan melakukan pembunuhan. Dr. Park kemudian mengatakan bahawa dia tidak bersalah dan hanya menunaikan permintaan anak perempuan pesakit agar alat bantu pernafasan tersebut tidak dipasangkan.

Seminggu sebelum kematiannya, pesakit tersebut amat menderita disebabkan oleh penyakit sirosis hati yang telah mencapai peringkat akhir dan pengamal perubatan mengatakan bahawa walaupun alat bantu pernafasan tidak dicabut, kemungkinan besar pesakit tersebut hanya dapat bertahan selama 24 jam sahaja.

Voluntary Euthanasia

(a) Dr. Nigel Cox, United Kingdom Pada tahun 1992, Dr. Nigel Cox mencabar undang-undang secara terbuka dan bersetuju kepada permintaan Puan Boyes yang berumur 70 tahun untuk menjalankan euthanasia sukarela aktif. Puan Boyes berada dalam keadaan kritikal sehingga beliau akan menjerit jika sesiapa menyentuh tubuhnya.

Ubat biasa tidak dapat melegakan penderitaannya. Dalam hari-hari terakhirnya, setelah membuat permintaan yang berterusan, akhirnya Dr. Cox memberinya satu suntikan kalium klorida dan akhirnya Puan Boyes meninggal dunia. Akibatnya Dr. Cox telah digantung kerja dan dihukum oleh mahkamah.

(b) Sue
Rodriguez, Kanada Sue Rodriguez seorang ibu berusia awal tiga puluhan,
menghadapi penyakit Lou Gehrig. Dia mengetahui bahawa otot-ototnya akan merosot
hingga boleh menyebabkan tercekik sehingga mati dalam keadaan sedar diri. Oleh
itu, dia meminta mahkamah supaya membenarkan pengamal perubatan membantu dia
dalam memilih saat kematian untuk menenteramkannya. Akan tetapi, permintaannya
ditolak dan dia terpaksa meneruskan hidupnya dalam ketakutan. Akhirnya pada
bulan Februari 1994, seorang pengamal perubatan telah melanggar undang-undang
dan membantunya untuk meninggal dunia.

Involuntary Euthanasia

Dianne
Pretty menghadapi penyakit neuron motor kritikal. Dia dan suaminya merayu
kepada mahkamah agar tidak memberikan dakwaan terhadap suaminya jika suaminya
membantu dia membunuh dirinya tetapi permintaan tersebut telah ditolak.
Akhirnya, Dianne Pretty telah mati di hospital dalam keadaan yang dia tidak
inginkan. Seorang perakam dokumentari berjaya merekodkan penderitaan Dianne
Pretty semasa melawan penyakitnya dan ini membuat kesnya amat terkenal di
England

Euthanasia berlaku apabila manusia hilang rasa hormat pada kehidupan manusia itu sendiri. Sekiranya manusia mengerti dan menghormati kesucian dari kehidupan maka mereka tidak akan memutuskan untuk mengakhiri kehidupannya dengan cara yang sedemikian. Bagi yang menyokong perlaksanaan euthanasia, mereka menerbitkan karya-karya sendiri dan menubuhkan persatuan tetapi bagi sebahagian yang membantah, mereka bertindak melalui penggubalan undang-undang. \

Ini membuktikan bahawa isu euthanasia tidak dapat diterima oleh semua lapisan masyarakat dan tindakan ini dianggap sebagai pembunuhan, walaupun tujuan awalnya adalah untuk menamatkan hidup pesakit yang tidak dapat menahan kesakitan yang kritikal. Oleh itu, manusia perlu bijak dalam mentafsir dan menganalisis sebelum mengaplikasikan serta mengamalkan etika yang betul agar tidak membawa kepada berlakunya perkara-perkara negatif yang boleh melanggar fitrah manusia dan syariah Islamiah.

RUJUKAN:

1.  Wujudkah pilihan mati cara terhormat?,       http://www.utusan.com.my/rencana/utama/wujudkah-pilihan-mati-cara-terhormat-1.62438

2.   Wujudkah pilihan mati cara terhormat?      https://asklegal.my/p/eutanasia-pesakit-larangan-resusitasi-hak-mati

3. The legality of euthanasia from the Malaysian and Islamic perspectives.https://www.researchgate.net/publication/311673683_The_legality_of_euthanasia_from_the_Malaysian_and_Islamic_perspectives_An_overview

4.         Kompilasi Muzakarah.http://www.islam.gov.my/images/ePenerbitan/KOMPILASI_MUZAKARAH_MKI_2016.pdf

6.  Pembantaian terhadap para Penyandang Cacat.https://encyclopedia.ushmm.org/content/id/article/the-murder-of-the-handicapped

7.   Sejarah Euthanasia Dunia. https://keperawatanreligionnabilah.wordpress.com/materi-2/sejarah-euthanasia-dunia/

8.  Mengenali makna euthanasia.http://www.utusan.com.my/rencana/utama/mengenali-makna-euthanasia-1.381347

9.  Euthanisia Melanggar Etika.http://eprints.utm.my/id/eprint/50168/1/FarahwahidaMohdYusof2013_Euthanasiamelanggaretika.pdf


Generasi Pertama VAT69 Komando: Syed Yassin Syed Alwi

Kalau dilihat lelaki tua ini, rupanya sama saja macam lelaki tua biasa yang kita selalu nampak di kedai kopi. Penglihatannya sudah kabur. Kalau ditanya, apa yang diceritakannya akan diulang beberapa kali, kadangkala ada fakta yang agak sukar untuk kita faham atau diulang-ulang. Saya sendiri hendak bersembang dengannya terpaksa bertanya soalan yang sama beberapa kali.

Namun, siapa sangka, lelaki tua ini adalah sebenarnya satu-satunya bekas anggota yang tinggal daripada kumpulan pertama VAT69 Komando yang menjalani latihan bersama pasukan RGK (Rejimen Gerakhas, kini GGK) di awal penubuhan VAT pada tahun 1969. Semasa awal penubuhannya, anggota pasukan khas komando polis itu telah dihantar berkursus ke Kem Sebatang karah, Port Dickson bersama-sama pasukan RGK bagi membentuk nukleus pasukan Special Police Unit (SPU). Daripada ribuan yang berminat, peringkat akhir saringan akhirnya hanya melayakkan beberapa puluh orang anak muda ketika itu . Latihan demi latihan diteruskan, sehingga akhirnya pada peringkat akhir hanya 9 orang yang mampu menggalas cabaran dan sudahnya tinggal 4 orang saja yang benar-benar layak lulus. Salah seorang daripadanya adalah lelaki inilah. Dan pada ketika itu, usia beliau adalah 42 tahun!

Disebabkan kumpulan pertama yang lulus adalah terlalu kecil, maka nukleus pembentukan itu terpaksa dibatalkan. Pemilihan semula dibuat, kali ini diserahkan kepada pasukan SAS. 9 org yang layak ke peringkat akhir – walaupun hanya 4 yang lulus, telah secara automatik diserapkan ke dalam ujian semula. Dan buat kali kedua, lelaki ini berjaya. Beliau adalah salah seorang daripada 28 anggota pertama yang telah membentuk nukleus pertama pasukan VAT69 seperti yang ada sekarang.

Beliau menceritakan bagaimana semasa latihan asas bersama RGK dulu, mereka telah terlibat di dalam sebuah kemalangan jalanraya melibatkan trak pasukan di Parit Panjang. Di dalam insiden tersebut, 3 orang anggota telah terkorban semasa trak itu terbalik – 1x anggota dari Johor Bharu, 1x anggota dari Batu Pahat dan seorang lagi adalah Tengku Mahmud daripada keluarga Diraja Pahang. Kerana itulah hanya tinggal 9 org yang meneruskan cabaran bersama RGK.

Bila ditanya bagaimana beliau dapat lepas 2 kali ujian asas itu, kata beliau, semuanya bukan disebabkan kudrat semata. Tidak henti beliau berdoa kepada Tuhan supaya diberikan kekuatan bagi meneruskannya. Kalau orang lain boleh – yang kesemuanya jauh lebih muda daripada beliau, biarlah beliau juga diberikan kekuatan yang sama. Ketika itu beliau sudah mempunyai 3 orang anak. Memang teruk, kata beliau. Pengalaman melalui latihan sukar itulah yang menyebabkan beliau tidak menggalakkan anak-anak beliau menyertai pasukan keselamatan. Kesemua 5 anak beliau sekarang, semuanya sudah bekerjaya dan berjaya.

Pesan beliau, kekuatan fizikal semata tidak cukup. Mesti ada kekuatan iman dan mental. Kekuatan doa saja tidak cukup, mesti ada usaha dan semangat. Dalam erti kata lain, ianya mesti ada keseimbangan. Hanya dengan cara itu seseorang boleh dan mampu menjadi seorang komando.

2 kali beliau lulus ujian asas komando di usia 40-an.

Salute Pak Yassin!

=WRA=


Sisi Gelap Fenomena Pemakaian Tanjak Di Malaysia

Semenjak beberapa tahun kebelakangan ini, budaya pemakaian tanjak yang pernah dipraktikkan oleh masyarakat Melayu tradisional kembali dipopularkan oleh golongan muda era ini.

Kita boleh saksikan di media sosial, setiap kali raya menjelang pasti penuh gambar sahabat-sahabat kita yang menggayakan tanjak bersama keluarga di kepala mereka. Bahkan, pada majlis-majlis tertentu juga dilihat sudah ramai yang tidak janggal untuk memakai tanjak di khalayak ramai.

Semestinya, perkara ini merupakan suatu kebanggaan bagi kita terutamanya orang Melayu kerana inilah warisan budaya yang telah ditinggalkan oleh nenek moyang kita, untuk dipersembahkan kepada golongan muda pada masa akan datang. Apatah lagi, tanjak pernah dianggap lambang maruah bagi orang Melayu. Begitulah tingginya nilai sebuah tanjak yang kita sayangi.

Sebelum cerita ini dilanjutkan dengan lebih panjang, eloklah kita mengetahui terlebih dahulu tentang perbezaan di antara destar, tengkolok dan tanjak. Kerana tiga nama ini sering membuatkan masyarakat awam berasa keliru untuk membezakannya.

Sebenarnya, tak banyak bezanya walaupun ada sedikit bezanya. Hah, dah mula pening?

Baik.

Destar, merupakan sejenis perhiasan khas yang digunakan untuk menutup bahagian kepala. Tetapi jangan salah faham dengan peralatan kepala, kerana peralatan kepala tidak termasuk dalam bahagian destar. Contoh peralatan kepala itu seperti topi keledar, topi keselamatan atau topi perang.

Tahukah anda? Perkataan destar juga boleh digunakan untuk merujuk jenis hiasan kepala bangsa lain di dunia kerana hiasan kepala itu sendiri membawa maksud yang begitu umum.

Jadi, antara contoh destar yang terkenal dalam budaya orang Melayu itu ialah tengkolok, tanjak, getam, semutar dan sebagainya.

Kita boleh katakan bahawa tengkolok itu destar, tanjak itu destar, getam itu destar, semutar itu destar. Tapi tak semestinya

Tengkolok pula, ialah hiasan kepala yang menggunakan bahan dari kain. Tujuannya dipakai sebagai perhiasan kepala, menjaga rambut atau melindungi dari panas. Tengkolok boleh dipakai oleh orang lelaki dan perempuan.

Semua jenis kain yang diikat di atas kepala boleh dikatakan sebagai tengkolok atau imamah dan termasuk dalam bahagian destar. Tengkolok juga boleh dikatakan sebagai tanjak, tetapi, tanjak itu tak semestinya ialah tengkolok. Kenapa?

Tengkolok itu boleh jadi tanjak.

Tapi tanjak tak semestinya tengkolok.

Ini sebabnya.

Tanjak, juga bermaksud hiasan kepala yang menggunakan bahan daripada kain. Apa yang membezakannya dengan tengkolok ialah, tanjak wajib mempunyai simpul, tapak, bengkung dan karangan atau solekan. Penggunaan tanjak ini hanya boleh dipakai oleh orang lelaki sahaja.

Atas sebab ciri-ciri inilah, tanjak itu tak semestinya tengkolok. Kerana tengkolok tidak mempunyai ciri-ciri atau syarat seperti yang dinyatakan tadi. Di mana rekaan tengkolok itu sendiri lebih bebas dan tidak terikat dengan peraturan pembuatan rekaan tanjak.

Harap penjelasan ringkas itu sudah cukup untuk buat kita faham tentang makna di antara ketiga-tiga istilah tersebut.

Sekarang, berbalik kepada tajuk artikel ini.

Sisi gelap fenomena pemakaian tanjak di Malaysia.

Kenapa pakai tanjak pun ada sisi gelap? Sedangkan, tadi kata tanjak itu merupakan budaya warisan kebanggaan Melayu? Mereka yang memakai tanjak sudah tentu-tentu berbangga dengan darah Melayu yang mengalir dalam tubuh mereka. Jadi, apa yang salahnya?

Hmm.

Pakai tanjak itu tak salah.

Tapi…

Ada beberapa perkara yang perlu kita tahu tentang fenomena tanjak ni, bahawa ada satu dua benda yang buat benda ini jadi salah.

Pertama, tanjak itu budaya warisan orang Melayu.

Bila dikatakan sebagai WARISAN, bermaksud benda itu kita warisi secara turun temurun dari zaman dahulu. Ilmu yang diperturunkan dari seorang guru kepada anak murid. Ibu bapa ke anak, orang dulu ke orang sekarang. WARISAN ini juga yang membuatkan kita jaga dia, bagi memastikan bentuknya yang asli tidak berubah. Dari situ dah nampak betapa pentingnya ilmu berkaitan WARISAN ini.

Apa yang jadi isunya sekarang ni, betapa ramai manusia yang pakai tanjak. Tapi mereka tak sedar bahawa tanjak yang mereka pakai sebenarnya bukanlah tanjak WARISAN. Bukan salah mereka, kerana pemakaian tanjak ini jarang diketahui secara meluas. Bagi masyarakat awam, tanjak itu ialah tanjak. Bila pakai, jadilah orang Melayu yang hebat. Sekali lagi, mereka tak salah.

Apa yang berlaku merupakan usaha beberapa individu yang ‘mencemarkan’ nama tanjak WARISAN.

Mereka mengarang tanjak tanpa berguru, meniru bentuk tanjak berpandukan gambar tanpa berguru. Ada juga jenis yang mengadap Tok Guru, belajar satu persatu cara pembuatan tanjak WARISAN. Tapi bila mereka pulang, mereka gubah tanjak WARISAN itu menjadi bentuk mereka sendiri. Sepatutnya tanjak ini, ciri-cirinya begini. Tapi dia ubah, habis hilang semua ciri-ciri keasliannya.

Inilah yang kita namakan sebagai tanjak rekaan baharu.

Boleh ke nak pakai?

Boleh. Nak pakai, silakan.

Tapi jangan sesekali namakan tanjak rekaan baharu sebagai tanjak WARISAN.

Tanjak rekaan baharu direka tanpa mengikut syarat dan tidak layak dipanggil tradisional atau WARISAN MELAYU.

Bunyinya agak kasar dan mungkin menyakitkan hati. Tapi itu hakikat yang terpaksa kita telan.

Isu tanjak baharu yang tiba-tiba sahaja wujud di dunia ni, mungkin kebanyakan penggiat tanjak WARISAN masih boleh diamkan lagi. Tapi, isu yang sebenar berlaku apabila individu ini menghasilkan pula jenis tanjak SESAT. Mereka mencipta rekaan tanjak sendiri dan namakan tanjak itu dengan nama tanjak WARISAN.

Bentuknya amat ketara berlainan, tetapi mereka tergamak menggunakan nama tanjak yang sebenar! Itulah kata, kalau mahu mencipta tanjak sendiri pun, tak usahlah gunakan nama tanjak WARISAN, atau meletakkan nama tanjak asli kepada tanjak sesat itu.

Fenomena bertanjak ini, sejujurnya telah melahirkan manusia yang begitu berkeras mengaut keuntungan. Tangan mereka mengarang tanjak tanpa berpandukan kepada ciri-ciri atau syarat keaslian.

Sekadar puas di mata, cukup sekadar nampak cantik, mereka pun menjual dengan harga yang murah. Terus jualannya menjadi laris. Berapa ramai yang menyangka mereka mengenakan tanjak tradisional, walhal sebenarnya tanjak itu tidak layak pun dinamakan sebagai tanjak tradisional.

Sekali lagi, kenyataan pahit yang terpaksa kita telan.

Antara sikap tidak bertanggungjawab penjual tanjak pula adalah tidak mengajar kepada pembeli bagaimana cara memakai tanjak yang betul. Sungguh, apabila melihat ramainya manusia yang memakai tanjak. Kita sudah tahu, cara mereka pakai itu tidak betul.

Sejujurnya, setiap orang apabila memakai tanjak buat kali pertama. Pasti mereka akan memakainya dengan cara, simpulan berada di belakang kepala. Walhal, kebanyakan tanjak itu, simpulannya perlu berada di antara telinga kanan. Hanya beberapa jenis tanjak sahaja yang memerlukan penggunanya meletakkan simpul di belakang kepala atau di sebelah kiri telinga.

Tetapi kita tahu, tanjak jenis itu, contoh Mahkota Alam, Nahkoda Trong, Anderiguru Selebu. Di mana kedudukan simpulan itu wajib berada. Orang awam memang tidak akan tahu tentang hal ini, tapi tanggungjawab cara pemakaian tanjak yang betul ini sering kali dilupakan oleh peniaga tanjak.

DESTAR, TENGKOLOK dan TANJAK BUKAN SUNNAH?

Sekiranya kita mengingati dan mendalami kembali makna di antara tiga istilah ini, pasti kita tak akan tergamak untuk mengatakan sedemikian. Andai kita berjumpa orang yang mengatakan hal seperti ini, tugas pertama kita adalah menjelaskan secara berilmu kepadanya. Tetapi jika kita sudah berusaha menyampaikan ilmu itu, dia  masih enggan untuk menerima. Maka tinggalkanlah Si Jahil yang sombong itu.

Bagi mereka, sunnah yang sebenar adalah serban. Hanya serban yang dipakai oleh Rasulullah. Satu hal yang mereka lupa, Rasulullah itu sebenarnya memakai penutup kepala. Bukankah destar, tengkolok dan tanjak itu bermaksud hiasan kepala, yang menutupi bahagian kepala? Bukankah sudah dikatakan tadi, bahawa destar ini tidak tertakluk kepada bangsa Melayu sahaja tetapi merangkumi semua bangsa di dunia. Semua perhiasan kepala itu, dinamakan sebagai destar bukan?

Tadi, maksud tengkolok apa? Sejenis kain yang dililit atau diikat di atas kepala bukan? Bukankah serban juga sama? Sejenis hiasan kepala yang dililit di atas kepala? Maka serban juga termasuk dalam kategori destar! Kalau dalam alam Melayu, definisi serban lebih dikenali dengan nama semutar.

Tapi, mereka yang jumud pemikiran ini terus menolak destar, tengkolok dan tanjak dengan alasan perhiasan kepala ini bukan sunnah. Sunnah itu hanya serban. Mereka menjadikan agama itu terlihat sempit dan menolak semua budaya selain budaya Arab. Sedangkan ISLAM itu datang untuk menghapuskan kejahilan, bukannya budaya!

RASULULLAH memakai penutup kepala, dan penutup kepala itu dinamakan serban mengikut tradisi budaya orang Arab. Bagi orang Melayu, penutup kepalanya pula lebih kita kenali dengan apa yang kita ada hari ini. Seperti tanjak, getam, songkok, tengkolok.

Perjuangan Islam tidak memaksa manusia berjubah dan berserban, atau menuruti segala adat budaya orang-orang Arab. Selagi mana perkara itu tidak mengundang kepada kesyirikan, kezaliman atau kemungkaran maka ia tidak pernah ditentang oleh Islam.

Menurut Syeikh Muhammad bin Shalih Al Utsaimin berkata, “Nabi Sallallahu a’laihi wasallam dahulu memakai imamah dalam rangka mengikuti adat pakaian yang dikenakan masyarakat setempat pada waktu itu. Oleh kerana itu, tidak ada satu huruf pun dari hadis yang memerintahkannya. Maka memakai imamah termasuk perkara adat kebiasaan yang biasa dilakukan masyarakat. Seseorang memakainya dalam rangka supaya tidak keluar dari kebiasaan masyarakat setempat, sehingga kalau memakai selain imamah, pakaiannya malah menjadi pakaian syurah. Jika orang-orang setempat tidak biasa menggunakan imamah maka jangan memakainya.”

Sunnah bagi kita adalah menutup sebahagian kepala, dan termasuk itu ialah memakai destar, tengkolok, tanjak kerana sifat menutup kepala itu telah dipenuhi.

“Wahai orang-orang yang beriman, hendaklah kamu jauhkan dari kebanyakan buruk sangka. Sesungguhnya sebahagiannya adalah dosa.” Surah al-Hujurat ayat 12.

Sebenarnya, tradisi menutup kepala dengan kain perhiasan ini tidak terdapat dalam kalangan bangsa Arab dan Melayu sahaja. Masih ramai lagi bangsa lain di dunia yang telah memulai tradisi mengenakan perhiasan kepala. Sebagai contoh, tarbus yang dipakai oleh orang Turki. Begitu juga dengan kippa yang dipakai oleh orang Yahudi.

Oh, tahukah anda bentuk kippa itu bagaimana? Sama seperti kopiah atau ketayap yang kita kenal di negara ini! Hanya saiznya sahaja yang lebih kecil. Ada juga Ayam (penutup kepala) yang dipakai di Korea pada era Joseon. Bandana yang dipakai oleh budaya Yahudi, Kristian dan juga sebahagian Muslim. Chaperon yang dipakai oleh orang Eropah pada Zaman Pertengahan. Bentuk Chaperon ini pula menyerupai tradisi lilitan tengkolok di alam Melayu.

Beruntungnya kita kerana tradisi destar yang dimiliki oleh bangsa kita ialah tanjak. Tetapi malangnya, kebanggaan itu tidak dikongsi oleh semua yang berdarah Melayu. Ada sebahagian yang sanggup memperlekeh dan menghina pemakaian tanjak. Maksud bagi tanjak adalah ‘Tanah yang dipijak’.

Apabila seseorang memakai tanjak itu bermaksud dia mengakui tanah yang dipijak ini asal usul orang Melayu. Perkara penting ini perlu kita ingat, jangan pernah menghina tanjak kerana itu umpama menghina pemakai yang mengaku tanah Melayu ini adalah asal usul orang Melayu.

Antara sebab WARISAN Melayu pupus adalah kerana tidak diberi terlalu banyak perhatian. Begitu juga disebabkan oleh mereka yang giat mencari keuntungan melalui perniagaan sehingga mencemarkan nilai keaslian dalam sesuatu peninggalan WARISAN. Apabila kita tidak mengenal jati diri, semakin susahlah hendak mencari asal usul. Akibatnya, Melayu itu sendiri yang sanggup mengkhianati bangsa dan negaranya sendiri.

Kesimpulan daripada semua perenggan ini:

Bagaimana hendak tahu bahawa tanjak itu merupakan tanjak WARISAN atau tanjak rekaan baharu?

Kamu lihat sepuluh tanjak yang dikarang oleh sepuluh orang yang berbeza. Jika kesemua tanjak itu mempunyai ciri-ciri yang sama, maka itulah tanjak WARISAN yang benar. Kerana pengarang tanjak, begitu patuh pada disiplin adat pembuatannya.


Svaha: The Sixth Finger” (2019): Antara Shamanisme & Kehendak Manusia

Filem “Svaha: The Finger Sixth” (2019) mencetuskan kontroversi apabila waris aktivis kemerdekaan Korea, Na Cheol (1863-1916) memfailkan saman terhadap syarikat perfileman filem, R & K yang didakwa ‘photoshopped’ foto Na tanpa kebenaran (Jae -lim, 2019).

Dalam filem itu, gambar Na digunakan sebagai gambar pemimpin ajaran sesat yang dimainkan oleh pelakon Jung Dong-hwan. Kumpulan agama Daejongisme juga memfailkan tuntutan terhadap syarikat itu kerana [syarikat itu] didakwa dengan sengaja menghina dan mencemarkan Na kerana daya tariknya dengan aspek agama yang tertentu.

Walau bagaimanapun, penulis ingin lebih menumpukan perhatian kepada pergerakan keagamaan yang dipanggil Shamanisme Korea, yang mana salah satunya adalah Daejongisme.

Di Korea Selatan, salah satu ciri penting Korea Selatan adalah kepelbagaian agama mereka (Kim, 2002). Menurut statistik yang diterbitkan pada tahun 2015, peratusan orang tanpa agama adalah 56%, dan 44% daripada penduduk Korea mengenal pasti diri mereka sebagai beragama (Seomun et al, 2018).

Di antara semua denominasi agama di Korea Selatan, Protestanisme adalah agama paling popular (19.7%), diikuti oleh Buddhisme (15.5%), dan hanya 7.9% untuk Katolik Roman (Korea, Statistik, 2016). Namun, ada tradisi keagamaan di Korea yang telah mempengaruhi satu sama lain dan telah dipengaruhi oleh agama tradisional Korea, seperti Shamanisme dan Konfusianisme (Kim, 2002). Oleh itu, pelbagai kepercayaan agama wujud bersama di Korea Selatan kontemporari kerana konteks sejarah dan budaya yang unik.

Daejongisme telah ditubuhkan pada tahun 1909. Sekarang, mari kita melihat dari konteks sejarah. Pada tahun 1905, Empayar Korea menandatangani perjanjian dengan Empayar Jepun, yang dikenali sebagai Perjanjian Jepun-Korea. Perjanjian ini direka untuk membikin Korea sebagai sebuah negara perlindungan Jepun, dengan persetujuan daripada British atas dasar ‘perlindungan’ (Kim Y.-K., 2002).

Selepas Protectorat Treaty pada tahun 1905, kaum Korea menentang dasar-dasar Ketua Residen Korea yang pertama, iaitu Itō Hirobumi, bagi campurt tangan pentadbiran Korea. Contoh-contoh bangkangan ini termasuk pihak resistance Kojong di tengah-tengah campur tangan Barat, perjuangan bersenjata anti-Jepun, dan Pergerakan Pembayaran Hutang Nasional (Ji-hyung, 2011). Tekanan, dan kritikan, ‘pemerintahan protektorat’ di Jepun dalam masyarakat domestik dan antarabangsa ini meningkat secara eksponensial hingga pemerintah Jepun memutuskan pada April 1909 untuk menakhluk Korea.

Oleh itu, agama ini adalah salah satu refleksi kepada kehilangan semangat nasionalisme Korea pada waktu itu. Agama ini percaya kepada satu Tuhan yang penjelmaan buminya adalah raja legenda Dangun, yang memerintah kerajaan Korea sekitar 5000 tahun yang lalu (folkency.nfm.go.kr, 2019).

Prinsip utamanya ialah Korea mempunyai Tuhan mereka sendiri dan mereka tidak perlu menyembah tuhan-tuhan asing. Penekanannya adalah pada identiti kebangsaan dan perpaduan rakyat Korea (dikenali sebagai minjok) dan oleh itu telah dikaitkan dengan nasionalisme Korea (kekadang, ultranasionalisme).

Oleh itu, kita boleh katakan bahawa selama berabad-abad Shamanisme secara tradisinya memberi pengaruh keagamaan paling kuat kepada rakyat Korea. Malahan, menurut (Kim A., 2000) tujuan asas Shamanisme adalah memenuhi keperluan praktikal. Ini bererti orang mencari dukun (shaman) dengan harapan dapat merealisasikan hasrat material mereka, seperti umur panjang, kesihatan, kelahiran anak lelaki dan kekayaan.

Dengan penekanannya pada kewujudan roh, terutamanya nenek moyang, yang dipercayai menggunakan kuasa untuk mengalihkan nasib individu, Shamanisme telah mengabadikan kecenderungan dunia ini, secara materialistik, fatalistik, bahkan bersifat utilitarian terhadap rakyat Korea.

Ia juga menekankan konflik kelas antara rakyat Korea dari segi ‘mencipta’ keperluan anda. Oleh itu, Shamanisme telah menjadi inti pemikiran agama dan budaya Korea, yang berpengaruh mendalam kepada perkembangan sikap, budaya dan tingkah laku Korea. Pengaruhnya sangat kuat sehingga agama yang baru diperkenalkan (seperti agama Protestan) harus berkompromi dengannya dan menyerap unsur-unsur Shamanisme untuk diterima oleh penduduk Korea.

Apabila kita bercakap mengenai konflik kelas, mesti ada perjuangan antara status sosial rakyat. Menurut (Oh, 2016), Shamanisme hanya berfungsi di marginyang kecil dalam budaya dan masyarakat, yang menjelaskan bahawa ia tidak pernah diterima oleh kelas pemerintah sebagai agama rasmi & tidak disokong oleh golongan elit masyarakat. Selain itu, patriarki Confucian di dinasti Joseon (1392-1897) juga merupakan salah satu sebab utama mengapa shamanisme Korea menjadi agama popular dalam kalangan wanita di sana (Oh, 2016).

Ini mungkin sebab utama bagi kewujudan shamanisme yang berterusan dalam masyarakat Korea adalah kerana keinginan yang tulus dari rakyat, terutama mereka yang menderita kemiskinan dan kesusahan. Sepanjang sejarah Korea, dukun (shaman) telah berperanan sebagai penghibur untuk rakyat selain fungsi keagamaan mereka (John H. Koo dan Andrew C. Nahm (eds.), 2004).

Selain itu, shamanisme Korea bukan sahaja tidak mendiskriminasi wanita, tetapi ia juga menyembah tuhan-tuhan kecil termasuk banyak dewi daripada tuhan-tuhan lelaki dan memberi fortuna duniawi seperti kekayaan dan kesihatan. Oleh itu, wanita dapat memenuhi keperluan keagamaan mereka hanya melalui shamanisme. Pendek kata, itu satu-satunya kepercayaan yang wanita boleh harapkan (Oh, 2016).

Kini, dalam masyarakat kontemporari tidak ada peluang untuk shamanisme Korea berkembang sebagai satu agama, kerana selama lebih dari satu abad, orang-orang Korea melihat budaya tradisional mereka serta shamanisme hanya melalui mata orang asing.

Tetapi sekarang orang Korea harus secara terbuka mengakui bahawa shamanisme adalah sebahagian daripada budaya mereka dan agama mereka. Mereka juga harus mengembangkan ciri-ciri positifnya, seperti semangat cintakan negara mereka dan sebagainya.

RUJUKAN

folkency.nfm.go.kr. (2019). Dangun, Founder of
  Gojoseon(檀君). Retrieved from Encyclopedia of Korean Folk
  Culture: http://folkency.nfm.go.kr/en/topic/detail/1913

Jae-lim, L. (2019, April 26). Na Cheol’s
  relatives sue film studio. Retrieved from Korea Joon Gang Daily:
  http://koreajoongangdaily.joins.com/news/article/article.aspx?aid=3062326

Ji-hyung, K. (2011). The Japanese Annexation of
  Korea as Viewed from the British and American Press: focus on The Times and
  The New York Times. International Journal of Korean History Vol.16 No.2, .

John H. Koo and Andrew C. Nahm (eds.). (2004). An
  Introduction to Korean Culture. Seoul: Hollym.

Kim, A. (2000). Korean Religious Culture and its
  Affinity to Christianity: The Rise of Protestant. Sociology of Religion
  61:2, 117-133.

Kim, A. E. (2002). Characteristics of Religious Life
  in South Korea: A Sociological Survey. Review of Religious Research 43: ,
  291–310.

Kim, Y.-K. (2002). The Validity of Some Coerced
  Treaties in the Early 20th Century: A Reconsideration of the Japanese
  Annexation of Korea in Legal Perspective. Korea Observer, Vol.33, No.4, ,
  637- 667.

Korea, Statistics. (2016). Results of the 2015
  Population and Housing Census (Population, Household, Religion, and Housing).
  Seoul: Statistics Korea.

Oh, K.-g. (2016). Korean Shamanism ; The Religion of
  Women. International Journal of Korean Humanities and Social Sciences
  Vol.2.

Seomun et.al. (2018). Religion and Depression in
  South Korea: A Comparison between Buddhism, Protestantism, & Roman
  Catholics. Religions (9) 3;.


Asal Usul Seluar Jeans Dari Pakaian Pelombong

Peggunaan seluar jeans pada hari ini adalah sangat meluas dalam kalangan rakyat marhean. Ia sentiasa menjadi pilihan utama baik bagi yang muda-mudi mahupun yang sudah berumur.  Seluar jeans turut digunakan bagi majlis yang tidak melibatkan ‘formality’ kerana sifatnya yang mudah dipadankan dengan pelbagai pakaian lain. Tidak kurang juga, ada yang memilih untuk memakai pakaian ini ketika bekerja dan menghadiri kelas.

Secara umumnya, apabila membicarakan tentang seluar jeans, kita akan membayangkan seluar yang mempunyai tekstur keras dan berwarna biru. Seluar jeans mengikut tafsiran kamus dewan bahasa dan pustaka edisi keempat, bermaksud seluar panjang daripada kain yang tebal dan tahan lasak, dan dipakai secara kasual. Fabrik yang sering kali digunakan dalam pembuatan seluar ini ialah denim dan dungarees. Walaupun mempunyai tekstur yang begitu rupa, seluar ini masih mendapat permintaan yang ‘keras’ dipasaran. Pengguna sanggup membayar sehingga beratus ringgit untuk mendapatkan seluar jeans yang mereka minati.

Mengikut rekod yang diabdikan di dalam Guinness World Records, seluar jeans termahal di dalam dunia bernilai sekitar USD 10000 iaitu kira-kira RM 41912. Seluar jeans yang berjenama Escada ini bernilai setinggi itu kerana ia dilengkapi dengan kristal dari Swarovski. Jika perbandingan di buat berdasarkan pasaran di negara kita, mungkin sebuah Proton Saga dapat dimiliki secara tunai!

Jeans
pakaian buat pelombong?

Ya, pakaian yang disarung oleh kita pada hari ini pada suatu ketika dahulu merupakan pakaian buat seorang pelombong. Kerana sifatnya yang tahan lasak, ia menjadi pilihan buat para pelombong untuk memakainya ketika bekerja. Jadi mungkin kita boleh mula mengorak langkah menukar kerjaya sebagai seorang pelombong emas selepas ini bagi menghayati sejarah seluar jeans.

Jeans telah menjadi pilihan buat para pelombong kerana mempunyai sifat yang tahan lasak dan tidak mudah terkoyak. Mereka memerlukan pakaian yang sebegini selaras dengan kerjaya mereka yang melibatkan pekerjaan yang kasar.

Pada waktu itu, sesiapa sahaja yang memakai jeans dikategorikan sebagai kelas bawahan kerana seluar jeans amat signifikan dengan pekerjaan yang kasar. Bermula dari itu, jeans mula mendapat perhatian pekerja-pekerja yang terlibat dengan kerja berat seperti petani. Pemakaian jeans dapat menjimatkan kos para pekerja kerana mereka tidak perlu lagi mengeluarkan belanja yang besar untuk mengganti pakaian mereka yang sebelumnya mudah koyak.

Semuanya bermula apabila dua orang jejaka iaitu Jacob Davis dan Levi Strauss bersetuju untuk berkongsi kepakaran untuk menghasilkan pakaian buat pelombong pada sekitar tahun 1873. Levi Strauss merupakan seorang pemuda yang berasal dari Jerman dan telah berpindah ke Amerika atau lebih spesifiknya di San Francisco. Levi merupakan seorang saudagar yang menjual fabrik manakala Jacob Davis merupakan seorang tukang jahit yang berasal Reno, Nevada. Mereka telah melakukan kobolarasi dan menghasilkan sebuah produk yang berasal daripada denim yang dipanggil Jeans. Untuk menguatkan struktur dan ketahanan jeans tersebut, Jacob telah menghasilkan rivet yang diperbuat daripada tembaga dan dilekatkan pada ‘pocket’ seluar tersebut. Mereka telah ‘mempatentkan’ idea mereka atas kerjasama ini seterusnya terhasil lah sebuah syarikat yang memonopoli bidang pembuatan jeans iaitu Levi’s Strauss & Co.

Bermula dari saat itu, jeans mula menongkah arus membina empayar dan melebarkan sayap ke seluruh pelusuk dunia. Ia bermula apabila lebih banyak syarikat telah mula menceburi bidang pembuatan kerana tempoh hak patent Levi’s Strauss & Co. telah tamat. Ia telah dikomersialkan melalui filem yang ditonton diseluruh dunia. Pada ketika itu, seluar ini banyak digunakan oleh cowboy yang menghiasi perfileman dunia. Secara tidak langsung mereka telah mengajar rakyat dunia luar untuk memakai seluar berwarna indigo.

Pada hari ini, jeans telah direka dengan pelbagai jenis seperti slim fit, skinny fit dan bootcut bagi membolehkan pengguna mendapat keselesaan dan kepuasan hati. Mengikut statistik yang dikeluarkan, secara purata, rakyat Amerika Syarikat akan mempunyai sebanyak 7 helai seluar. Levi’s Strauss & Co masih mengekalkan dominasi penjualan jeans di dunia apabila mereka berjaya memperoleh sebanyak USD 5.6 billion pada tahun 2018.

Jeans
jenama tempatan

Anak Malaysia juga telah menceburi bidang pembuatan jeans ini bagi mengikuti perkembangan trend semasa. Syarikat anak muda yang mula mencipta nama di dalam industri ini dikenali sebagai Tarik Jeans. Tarik Jeans ‘dilahirkan’ pada 2010 di Seberang Perai, Penang oleh pengasasnya iaitu Afiq Iskandar Zainal Arrifin. Beliau merupakan seorang gitaris kumpulan Oh Chentaku yang terkenal dengan lagu ‘Polaroid’ dan ‘Hari Demi Hari’. Populariti itu sedikit sebanyak membantu perniagaan untuk menempah nama di persada negara kerana beliau mempunyai ‘fan-based’ yang agak besar. Afiq ingin melihat anak muda bangga dengan identiti Malaysia apabila menyarung seluar Tarik Jeans ‘Made in Malaysia’.

Mengapa “tarik”? Pengasasnya mengatakan bahawa perkataan tarik amat signifikan dengan rakyat Malaysia. Beliau beranggapan bahawa setiap individu di Malaysia pastinya pernah lepak di warung dan kedai mamak untuk menikmati segelas teh tarik tanpa mengira warna kulit, agama dan bangsa. Perkataan tarik itu sendiri diambil dari perbuatan menarik teh yang akan menghasilkan buih pada minuman tersebut yang sering menjadi pilihan utama buat rakyat Malaysia. Afiq juga berkata bahawa tiada jenama yang diusahakan anak muda tempatan yang meletakkan bahasa Melayu sebagai nama bagi syarikat mereka, jadi pilihan jenama “Tarik” dilihat paling sesuai untuk menggambarkan masyarakat majmuk di negara ini.

Antara nama besar
yang sudah menyarung produk anak tempatan ini sebagai tanda sokongan adalah
seperti Altimet, Amy Search, Yuna dan Joe Flizzow. Jika berkemampuan, penulis
turut menyarankan para pembaca untuk menyokong produk anak Malaysia ini agar
perniagaannya dapat berkembang dengan lebih pesat seterusnya mengharumkan nama
negara ke persada dunia.

RUJUKAN:

9 classic Levi’s jeans styles that make the recently public company iconic — and 4 new ones that hint at an evolution. https://www.businessinsider.my/levis-ipo-jeans-best-sellers/?r=US&IR=T

Idea Tarik Jeans bermula dari Bandung. https://www.bharian.com.my/node/47243

Tarik Jeans.  https://tarik.my/about-us/

History of Jeans and Denim. http://www.historyofjeans.com/

Sejarah Seluar Jeans, Kain Denim Dan Levi Strauss. https://iluminasi.com/bm/sejarah-seluar-jeans-kain-denim-dan-levi-strauss.html


Etnik Hazara: Keturunan Genghis Khan Yang Hilang Di Afghanistan

Memandangkan asal usul etnik Hazara sering diperdebatkan, pendapat yang berbeza terus muncul setiap kali berbicara tentang garis keturunan Hazara. Menurut beberapa sejarawan, etnik Hazara adalah penduduk asal di Hazarajat (kini Afghanistan tengah). Majoriti orang Hazara adalah berfahaman Syiah.

JP Ferrier, sarjana Perancis yang terkenal adalah penyelidik yang pertama memberi pendapat berdasarkan penjelasan dari sejarawan Yunani, Quintus Curtius mengenai pertem.puran-pertem.puran yang melibatkan Alexander the Great dan perjalanannya di kawasan-kawasan yang kini adalah sebahagian dari Afghanistan dan Hazara adalah penduduk asal Afghanistan sejak zaman Alexander dan tidak pernah berhijrah dari tempat lain ke negeri ini.

Sedangkan, menurut beberapa pandangan, Hazara adalah keturunan Mongol dari susur galur Genghis Khan. Idea bahawa Hazara berasal dari Mongolia bermula dari abad ke-19 ketika orang Eropah datang ke Afghanistan, dan mereka melihat perbezaan orang Hazara yang memiliki paras rupa bercirikan Mongoloid berbanding orang lain yang berwajah Kaukasia.

Hazara pada awalnya diwakili oleh perkataan ‘Ozala’ atau ‘Hosala’ lalu seiring berlalunya waktu, ia kekal menjadi ‘Hazara’.  Istilah ‘Hazara’ juga pernah digunakan untuk merujuk kepada sistem kiraan dalam angkatan tentera Genghis Khan, ‘hazara’ bermaksud seribu, yang mewakili satu peringkat pasukan tentera.

Namun, sebilangan kecil berpendapat, Hazara mempunyai darah keturunan Parsi dan Turko-Mongol. Menurut sebuah laporan, mereka berasal dari angkatan tentera Genghis Khan yang bergaul dengan penduduk tempatan Parsi dan Turki dan sebagai kesan dari ko.nflik mereka melahirkan etnik Hazara di wilayah Hazara yang menetap di Afghanistan hari ini.

Beberapa pendapat lain yang masih popular menyimpulkan mereka adalah keturunan dari salah satu cabang bangsa Mongol yang telah pupus akibat diban.tai oleh tentera Dinasti Qing pada abad ke-19 iaitu Dzungar atau Mongol Oirat.

Walaupun begitu, ada juga yang berpendapat, Hazara adalah keturunan Dinasti Kushan sejak dua milenium ketika Bamiyan di Afghanistan masih memiliki patung terbesar ketamadunan Buddha kuno yang telah dimus.nahkan oleh Taliban pada tahun 2001.

Pelopor kepada idea ini menonjolkan ciri wajah Hazara yang mirip dengan mural dan patung Buddha di wilayah ini.  Sementara, sesetengah orang Hazara percaya bahawa mereka adalah keturunan salah seorang anak lelaki Nabi Nuh.

Walau bagaimanapun, semua teori yang disebut di atas mungkin berbeza dengan garis keturunan masyarakat Hazara yang sebenar, tetapi mereka mempunyai satu persamaan dan ianya merupakan tanah Hazara yang sekarang merupakan sebahagian Afghanistan, Iran, dan Pakistan.

Orang-orang Hazara menetap di kawasan pergunungan di Afghanistan tengah pada awal abad ke-19, dengan majoriti penduduknya tinggal di Hazarajat (atau Hazaristan), yang terletak di pusat pergunungan Afghanistan tengah yang mencabar dengan wilayah yang terbentang seluas 50,000 km persegi.

Orang Hazara bertutur bahasa Parsi dalam dialek Dari yang disebut Hazaragi. Hazaragi merupakan salah satu daripada dua bahasa terbesar di Afghanistan. Hazaragi merangkumi banyak perkataan Mongol dan Turki, yang juga menguatkan teori bahawa mereka memiliki darah keturunan Mongol.

Afghanistan adalah negara berbilang etnik dengan hampir 8 kumpulan etnik majoriti dan 10 minoriti. Di antara kumpulan etnik majoriti adalah Pashtun, Tajik, Hazara dan lain-lain.

Hazara pernah menjadi kumpulan etnik terbesar di Afghanistan dan membentuk kira-kira 67% daripada jumlah populasi, tetapi hari ini populasi mereka hampir tidak dapat melepasi jumlah 9% daripada populasi Afghanistan.

Ini kerana mereka sering dijadikan sasaran pemban.taian. Punca pembu.nuhan mereka terletak pada tindakan politik yang disasarkan mereka apabila mereka menyokong calon yang salah dalam perebutan kuasa pada akhir abad ke-19, yang telah mengubah kehidupan Hazara dan peranan mereka dalam politik Afghanistan dan akhirnya dalam pemerintahan Afghanistan.

Laporan dari abad ke-20 menggambarkan pasukan tentera Afghanistan membina piramid menggunakan kepala orang-orang Hazara dalam beberapa tra.gedi pembu.nuhan beramai-ramai, sebagai bentuk peringatan kepada orang Hazara yang masih ada, namun ini tidak dianggap sebagai penindasan terakhir oleh kerajaan terhadap Hazara.

Menjelang akhir abad ke-20 semasa pemerintahan Taliban di Afghanistan, kerajaan secara khusus mensasarkan Hazara sebagai mangsa penindasan dan diskriminasi.

Sejarah penindasan terhadap Hazara di Afghanistan ini mengakibatkan kema.tian lebih daripada separuh populasi mereka dengan beberapa kumpulan telah berhijrah ke negara-negara jiran seperti Pakistan dan Iran.

Sedangkan, berdasarkan bukti sejarah penghijrahan Hazara dari Afghanistan ke provinsi Baluchistan, Pakistan berlaku sekitar 150 tahun yang lalu, awalnya disebabkan oleh faktor ekonomi.

Tetapi penghijrahan besar-besaran penduduk Hazara berlaku pada akhir abad ke-19, terutamanya disebabkan oleh penganiayaan terhadap mereka dan pemban.taian bersasar oleh tangan pemerintah Afghan yang berbeza termasuklah Taliban dan kerajaan pimpinan Hamid Karzai yang mendesak mereka berhijrah ke Pakistan.

Walau bagaimanapun, seiring dengan hasrat Taliban yang berjanji akan lebih bertoleransi dan tidak akan mengulangi lagi kesilapan lampau, buat pertama kalinya Taliban melantik Mullah Mawlavi Mahdi, seorang pemuda Hazara berfahaman Syiah sebagai ketua daerah bayangan kumpulan itu pada tahun lepas, satu langkah yang dilihat sebagai usaha untuk menarik sokongan masyarakat Hazara di Afghanistan.

Pelantikan itu mengejutkan memandangkan sejarah Taliban menindas kaum minoriti Hazara secara besar-besaran setelah berkuasa pada pertengahan tahun 90-an, terutamanya setelah membantai penduduk Hazara berfahaman Syiah di bandar Mazar-e Sharif, ibu kota Balkh pada tahun 1998.

Di Pakistan, jumlah populasi Hazara dianggarkan antara 0.6 ke 0.9 juta orang yang menetap di berbagai-bagai tempat di negara ini termasuk Karachi, Parachinar, Sanghar, Nawabshah, Hyderabad, juga di berbagai daerah di Baltistan dan Punjab.

Di provinsi Baluchistan, sebahagian besar penduduk Hazara tinggal di Quetta dan bahagian lain di Baluchistan seperti Sanjawi, Much, Zhob, Harnai, Loralai, dan Dukki, di mana populasi mereka berjumlah sekitar 0.4-0.5 juta.

Namun, seiring dengan migrasi mereka, masyarakat Hazara membawa bersama sejarah penindasan mereka berdasarkan etnik mereka, orientasi keagamaan dari berasaskan Syiah dan juga perbezaan wajah mereka yang unik dari segi etnik, dan sebagainya, tempoh penindasan mereka di tangan Taliban dan organisasi ra.dik.al yang lain seperti Lashkar-e-Jhangvi, Sipah Sahabah, al-Qaeda dan organisasi militan Sunni lain termasuk IS masih berlaku di Pakistan.

Jadi, jawapan kepada persoalan utama tentang asal usul etnik Hazara sebenarnya masih tidak jelas. Namun kebanyakan dari mereka sendiri yakin bahawa da.rah mereka adalah berasal dari bangsa Mongol, dan faktor linguistik turut menguatkan teori ini hingga sekarang.

RUJUKAN:

Makiko Kitamura. (2014). Atlas of human genetic history shows Mongol warriors’ reach. Bloomberg.


Patung Hadrian Ditemui Di Barat Daya Turki

Kerja-kerja ekskavasi yang dijalankan sekumpulan pakar arkeologi di bandar Alabanda, barat daya Turki membawa kepada satu penemuan yang mengujakan. Ini kerana mereka telah menemui serpihan patung Maharaja Hadrian. Alabanda terletak di wilayah Aydin hari ini tetapi dikenali sebagai Caria semasa era antikuiti.

Penemuan menarik ini dinyatakan oleh pensyarah Jabatan Arkeologi Klasik, Universiti Ataturk Ali Yalcin Tavukcu. Berdasarkan pemerhatian dan analisis pada enam serpihan patung berkenaan, ia dipercayai berusia 1,900 tahun. Patung baginda dipercayai dihasilkan sebagai penghormatan kepada Hadrian semasa mengadakan lawatan ke Alabanda pada tahun 120 Masihi.

Ketika ini, pasukan pengkaji sedang mencari maklumat pada patung termasuk gelaran yang diberi kepada baginda. Yang pasti, setelah patung berukuran 2.5 meter itu siap menjalani proses kajian dan pemuliharaan, ia bakal menjadi bahan pameran terbaru Muzium Arkeologi Aydin. Bagi pengarah pelancongan dan kebudayaan Aydin Umut Tuncer, ia sudah pasti dapat menarik kehadiran pelancong di wilayah berkenaan.

Hadrian memerintah antara 117 hingga 138 Masihi. Selain dikenali sebagai pembina Tembok Hadrian yang menjadi simbol kebudayaan Rom di Britain, baginda turut dikenali kerana suka mengadakan lawatan ke wilayah-wilayah yang menjadi jajahan takluk Rom.

Turki hari ini pada era antikuiti diperintah oleh Rom dan penggantinya Rom Timur/Byzantine selama 1,400 tahun. Ia turut berperanan bukan saja pintu masuk ke wilayah-wilayah di sebelah timur tetapi turut berperanan sebagai pusat pemerintahan selepas era Maharaja Constantine.

Selepas kejatuhan Rom pada abad kelima Masihi, Byzantine terus memerintah hingga 1453 selepas ibu kotanya Constantinople jatuh ke tangan kerajaan Turki Uthmaniyyah. Dengan penaklukan kota berkenaan, ia turut menandakan berakhirnya hayat empayar tersebut untuk selama-lamanya.

RUJUKAN:

Middle East Eye. (2021). Turkey: Statue of Roman Emperor Hadrian found in southwestern Aydin province.

Sumber gambar: DHA


Mukhannats: Penyamar Jantina Yang Terkutuk

Setiap manusia yang dilahirkn di dunia ini kebiasannya dibezakan jantinanya mengikut stereotaip binari yang biasa iaitu samada perempuan atau lelaki.Namun terdapat juga berberapa keadaan luar biasa apabila seseorang itu dilahirkan sebagai khunsa.

Sebelum kita bercerita lanjut tentang khunsa, adalah lebih elok kita bercerita tentang golongan yang menyerupai khunsa namun tidak diiktiraf oleh syarak. Golongan ini disebut sebagai Mukhannats atau dalam Bahasa Melayu kita lebih mudah disebut sebagai pondan atau bapuk. Definisi mukhannats adalah seperti yang terkandung di dalam Majmu’ Syarh Al-Muhazzab seperti berikut:

والمخنث بكسر النون وفتحها والكسر أفصح والفتح أشهر وهو لذى خلقه كخلق النساء في حركاته وهيأته وكلامه ونحو ذلك وتارة يكون خلقة له فلا يأثم به وتارة بتصنعه فهو مأئوم مذموم ملعون

Dan perkataan ‘Mukhannats’ (pondan/bapuk) itu dibaca dengan dikasrahkan (ditandakan dengan baris bawah) atau difathahkan (ditandakan dengan baris atas) pada huruf nun, dan yang lebih fasih dikasrahkan,iaitu dibaca sebagai ‘Mukhanits’ (مُخَنِّث), manakala difathahkan iaitu dibaca dengan ‘mukhannats’ (مُخَنَّث) lebih masyhur,perkataan ini bermaksud seseorang orang lelaki yang memiliki tingkah laku seperti tingkah laku seorang perempuan baik pada gerak-gerinya, sikapnya, cara tutur bicaranya dan sebagainya. Mukhannats terkadang merupakan asli dijadikan oleh Allah Ta’ala baginya (dilahirkan sedemikian,bersifat lembut dan tidak dibuat-buat), maka dia tidak berdosa.

Sementara itu, Mausu’ah Al-Fiqhiyyah memperincikan lagi golongan Mukhannats kepada dua kelompok:

Mereka yang sejak dari lahir memiliki perwatakan seperti perempuan samada ciri fizikal, wajah atau suara yang mirip wanita dan tidak dapat diubah lagi penampilannya tetapi dia tidak memaksakan dirinya untuk berpenampilan seperti perempuan, maka mereka ini tidak dianggap berdosa.

Mereka yang pada awalnya tidak memiliki perwatakan perempuan baik dari segi fizikal, wajah mahupun suara tetapi meniru-meniru dan menampilkan perwatakan mirip wanita serta berpenampilan seperti wanita. Perbuatan ini jelas haram hukumnya serta berdosa.

Berberapa dalil larangan perbuatan menyerupai lawan jantina:

Dari Ibnu Abbas RA, ia berkata, “Rasulullah ﷺ mel4knat orang lelaki yang menyerupai wanita dan (mel4knat) para wanita yang menyerupai lelaki.” (HR. Bukhari)

Dari Ibnu Abbas RA dari Nabi ﷺ, bahawasanya baginda mel4knat wanita yang menyerupai lelaki dan lelaki yang menyerupai wanita. (HR. Abu Dawud )

Dari Abu Hurairah RA, ia berkata, “Rasulullah ﷺ mel4knat orang lelaki yang berpakaian wanita, dan (mel4knat) wanita yang memakai pakaian lelaki.” (HR. Abu Dawud)

Dari Ibnu Abbas RA, ia berkata: Rasulullah ﷺ mel4knat para lelaki yang bergaya seperti wanita dan para wanita yang bergaya seperti lelaki. Dan baginda bersabda, “Keluarkanlah mereka dari rumah-rumah kamu.” (HR. Bukhari )

Daripada Abu Hurairah Radliyallaahu’anhu bahawa dibawa kepada Nabi ﷺ seorang lelaki yang berlagak seperti wanita, dia memberi warna dengan hinna’ (quitec) pada (kuku2) kedua tangan dan kakinya. Maka Rasulullah ﷺ bertanya: “Kenapa orang ini?” Ada sahabat yang menjawab, “Ya Rasulullah! Orang lelaki itu berlagak seperti wanita.”

Lalu diperintahkan (oleh Rasulullah) supaya orang tersebut diasingkan ke Naqi’ (suatu tempat yang jauh di daerah pendalaman Muzainah, jarak dua malam perjalanan dari Madinah), lalu ditanyakan kepada baginda, “Ya Rasulullah! Apakah tidak kita bvnuh saja orang itu?” Baginda menjawab, “Sesungguhnya aku dilarang membvnuh orang-orang yang solat.”

(Diriwayatkan Abu Dawud )

Khunsa pula merupakan suatu keadaan dimana seseorang individu mengalami kecacatan genetik yang mengakibatkan organ seksualnya tidak berkembang sebagaimana kebiasaan sama ada sempurna membentuk zakar ataupun faraj.

Berdasarkan rajah di atas, pada minggu ke 6 kehamilan, organ seksual janin akan mula terbentuk dan pada minggu ke 10 kebiasaannya barulah organ seksual ini akan membezakan identity seseorang samada lelaki atau wanita.Tetapi tidak bagi khunsa,yang mana organ seksual mereka tidak berkembang secara normal sehingga terkadang kedua-dua organ seksual terhasil sempurna atau secara sebahagian sahaja.

Dalam Islam, khunsa dibahagikan kepada 2 kategori:

Khunsa Wadhih:  Khunsa wadhih bermaskud keadaan seseorang khunsa itu jelas kecenderungan gender dan seksualitinya meskipun ia memiliki dua organ seksual,maka diharuskan untuk menghapuskan salah satu organ seksualnya yang berlebihan dia meilih serta kekal dengan satu jantina sahaja.

Khunsa Musykil : Iaitu keadaan seseorang khunsa yang tidak menunjukkan sebarang ciri kecenderungan kepada mana-mana dari salah satu jantina seperti keadaan khunsa wadhih

Jumhur fuqaha menyebutkan bahawa kaedah mengenal pasti seseorang khunsa musykil sama ada cenderung menjadi seorang lelaki atau wanita adalah dengan melihat keadaan seseorang bayi itu apabila membuang air kecil, alat kelamin yang mana yang berfungsi. Sekiranya dia membuang air kecil melalui zakar, maka ia dianggap lelaki dan begitulah sebaliknya.

Sekiranya perbezaan ini tidak dapat dilihat jelas ketika umur seseorang individu khunsa ini masih bayi atau masih kecil, para fuqaha’ menggariskan ciri kecenderungan jantinanya berdasarkan alamat akil baligh. Sekiranya dia didatangi haid maka ternyata ia adalah wanita, namun seandainya ia mengalami mimpi basah serta mulai tumbuh bulu pada wajah maka ia adalah lelaki. Dengan perkembangan teknologi perubatan hari ini, ujian genetik boleh dilakukan bagi mengenalpasti jantina sebenar seseorang khunsa musykil.

Secara umumnya seorang lelaki yang memiliki kelamin lelaki yang sempurna (boleh berfungsi), dan kromosomnya 46 XY maka dia memang sah LELAKI.

Demikian juga jika seorang wanita mempunyai kelamin wanita yang sempurna dan berfungsi, serta kiraan kromosomnya 46 XX maka dia dia memang sah WANITA.

Namun jika masih tidak dapat ditentukan jantinanya maka seseorang khunsa musykil tidak perlu menghapus salah satu organ seksualnya dan boleh dibiarkan kekal dengan keadaan asalnya.

Beberapa kes Kecelaruan Perkembangan Seksual (Development of Sexual Disorders – DSD) yang mengakibatkan seseorang dilahirkan sebagai khunsa samada khunsa wadih atau khunsa musykil, antaranya:

1) Congenital Adrenal Hyperplasia (CAH)

– Secara ringkasnya tubuh mereka bermasalah dalam menghasilkan hormon dan cenderung menghasilkan hormon Androgen secara berlebihan meskipun memiliki kelamin wanita atau kelamin bagi kedua-dua jantina. Justeru tubuhnya lebih mirip lelaki berbanding wanita.

2) Androgen Insensitivity Sydrome

– Samada kes tubuhnya tidak sensitif langsung ( Complete Androgen Insensitivity Syndrome – CAIS) atau sebahagian sahaja (Partial Androgen Insensitivity Syndromes – PAIS)
Kebiasaannya mereka dilahirkan dalam keadaan memiliki kelamin lelaki yang tidak lengkap atau memiliki kedua kelamin dan mempunyai tubuh badan seperti wanita.

3) Swyer Syndrome (46 XY Gonadal Dysgenesis)

– Secara genetik, mereka memiliki kromosom XY yang bermaksud mereka lelaki tetapi mereka dilahirkan tanpa mempunyai kelamin lelaki.

4) Klinefelter Syndrome ( 47 XXY)

– Mereka ini dilahirkan dengan kelamin lelaki namun memiliki satu kromosom lebih yang mengakibatkan mereka terkadang memiliki payudara secara alami (gynecomastia) meskipun bertubuh lelaki.

5) Turner Syndrome ( 45 X)

– Mereka dilahirkan dengan kelamin wanita tetapi kekurangan satu kromosom yang mengakibatkan tubuh mereka tidak kelihatan seperti wanita sepenuhnya

Dan banyak lagi tanpa mampu diperincikan dengan lebih mendalam kerana penulis bukan berkeahlian penuh dalam bidang ini.

Antara indidvidu khunsa musykil yang yang terkenal ialah supermodel Hanne Gaby Odiele. Beliau mengalami keadaan kesihatan yang dinamakan Complete Androgen Insensitivity Syndrome (CAIS) yang mengakibatkan alat kelaminnya tidak berbentuk seperti alat kelamin seorang lelaki yang sepatutnya kerana tubuhnya yang tidak mampu menghasilkan hormon androgen yang diperlukan dalam pertumbuhan normal seorang lelaki.

Berkenaan dengan hukum pembedahan penstrukturan semula jantina bagi kedua-dua golongan Khunsa dan Mukhannats,ia telah ditetapkan dalam Muzakarah Jawatankuasa Fatwa Majlis Kebangsaan Bagi Hal Ehwal Ugama Islam  Malaysia  (MJFK)  Kali  Ke-4  yang  bersidang  pada  13-14 April 1982 seperti yang berikut:

i) Pertukaran jantina dari   lelaki   kepada   perempuan   atau  sebaliknya melalui  pembedahan  adalah  haram.

ii) Seseorang yang dilahirkan lelaki,  hukumnya  tetap  lelaki  walaupun    ia  berjaya    ditukarkan    jantinanya    melalui pembedahan.

iii) Seseorang   yang   dilahirkan   perempuan,   hukumnya   tetap perempuan   walaupun   ia   berjaya   ditukarkan   jantinanya melalui pembedahan.

iv) Seseorang yang dilahirkan khunsa musykil iaitu  manusia yang  dilahirkan  mempunyai  dua  alat  kemaluan  lelaki  dan perempuan, diharuskan pembedahan bagi mengekalkan salah satu alat jantina yang benar-benar berfungsi dapat digunakan mengikut keadaan yang sesuai.

Justeru dalam urusan hal ehwal ibadah seperti menutup aurat, solat,berihram untuk haji ataupun umrah bagi seseorang mukhannats adalah tetap sepertimana keadaan asal kejadiannya sebagai seorang lelaki, walaubagaimanapun sekiranya dia telah melakukan pembedahan seperti memasang implant bagi tujuan membesarkan payudara, maka bahagian dadanya perlu dibalut dengan bengkung yang tidak berjahit (ketika ihram) supaya terhindar dari fitnah.

Manakala bagi seorang khunsa musykil pula seandainya mereka memilih untuk mengekalkan identii mereka tanpa memilih kecenderungan jantina samada lelaki atau wanita, maka ada berberapa perincian hukum:

Harapan penulis agar kita benar-benar dapat memahami dan membezakan berkenaan seorang mukhannats atau khunsa sehingga tidak ada individu yang sewenang-wenangnya menunggang nama khunsa bagi menutup perbuatan penyamaran jantina.

Perbuatan penyamaran jantina yang dilakukan oleh seseorang mukhannats sangat keji dan mencabuli hak-hak asasi golongan wanita terutama sekali apabila mereka dibiarkan berleluasa dan bebas keluar masuk ke ruangan yang dikhususkan untuk wanita.

Semoga golongan mukhannats diberi petunjuk dan hidayah agar meninggalkan perbuatan terkutuk mereka dan tidak sewenang-wenangnya melakukan perbuatan yang mempersenda hukum-hakam agama dan kententeraman awam,khusunya golongan wanita.

RUJUKAN:

Majmu’ Syarh Al-Muhazzab

Mausu’ah Al-Fiqhiyyah Al Kuwaitiyyah

Pelaksanaan Haji Dan Umrah Bagi Golongan Khuntha Dan Mukhannath-   Jurnal Fiqh, No. 12 (2015) 79-9, Universiti Malaya,    https://fiqh.um.edu.my

Disorders Of Sex Development, https://www.ncbi.nlm.nih.gov/pmc/articles/PMC5866176/


World War Z: The Tenth Man Principle –  Antara Realiti Dan Adaptasi Filem

Filem World War Z (2013) adalah sebuah
filem yang mengisahkan wabak penyakit disebabkan oleh sejenis virus yang
merebak dalam kalangan manusia di seluruh dunia. Manusia yang dijangkiti virus
ini akan bertindak sangat agresif dan gila dalam erti kata lain mereka akan
bertukar menjadi ‘zombie’. Terma zombie kini sudah rasmi diguna pakai sebagai
satu istilah yang sah dan mempunyai makna di dalam kamus. Dibintangi oleh
pelakon Hollywood terkenal Brad Pitt, diarahkan oleh Simon Crane dan
diterbitkan oleh Paramount Pictures Corporation, ianya berbeza dengan
filem-filem zombie yang lain. World War Z berjaya mengetepikan klise filem
zombie  dengan mengetengahkan jalan cerita
yang memberi impak berbeza dan permulaan filem yang gempak. Namun yang mahu
difokuskan adalah bukan filem itu sendiri.

Dalam filem ini terdapat satu babak dimana
Gerry Lane(Brad Pitt) pergi ke Jerusalem untuk mencari jawapan dan penyelesaian
bagi krisis wabak tersebut. Jerusalem adalah satu-satunya kawasan yang masih
belum dijangkiti wabak tersebut disebabkan Jerusalem dikelilingi oleh tembok
besar yang dinamai Jerusalem Salvation Gates. Namun, hakikatnya kita
semua pun tahu bahawa tembok yang dimaksudkan adalah The Apartheid Wall
yang dibina oleh regim zionis Israel untuk memisahkan antara Palestin dan
Israel. Ironinya dalam filem, tembok ini memisahkan manusia yang masih belum
dijangkit dengan ribuan zombie yang bertebaran di luar tembok.

The Tenth Man Principle

Di Jerusalem, Gerry Lane telah bertemu dengan bekas agen Mossad, Jurgen Warmbrunn yang dilakonkan oleh Ludi Boeken. Jurgen memberitahu Gerry bahawa Israel telah lama menjangkakan serangan zombie tersebut apabila mendapat memo daripada India bahawa ada seorang pesakit telah bertukar menjadi gila lalu mereka membina sebuah tembok besar mengelilingi Jerusalem.

Mengikut asas logika, adalah tidak masuk akal bahawa memo picisan tersebut diintrepretasikan sebagai satu ancaman yang sangat besar. Seorang pesakit bertukar gila dianggap mampu mencetuskan dan merebakkan wabak virus yang berbahaya hingga ke serata dunia. Ini overthinking tahap dewa! Namun apabila ditanya, Jurgen memberitahu Gerry bahawa inilah peranan The Tenth Man. Jadi siapakah The Tenth Man? Apakah peranannya?

The Tenth Man Principle adalah satu cara yang
diimplimentasikan oleh Israel susulan peristiwa jatuhnya kembali kawasan Sinai
kepada Mesir dalam perang Arab-Israel 6 Oktober 1973.

Dalam Filem World War Z, Jurgen memberitahu
Gerry ;

“In the month before October 1973, we
saw Arab troop movements, and we unanimously agreed they didn’t pose a threat.
Well, a month later the Arab attack almost drove us into the sea.”

Peristiwa ini dikenali sebagai Sittah
Oktober dalam kalangan orang arab Mesir dan Yom Kippur War dalam
kalangan yahudi Israel. Uniknya, peperangan ini berlaku pada bulan Ramadhan
yang mana tarikh tersebut juga adalah hari perayaan sin atonement day
bagi yahudi, Yom Kippur.

Kejayaan ketenteraan Mesir yang berjaya
memperdaya pihak Israel apabila membuat serangan mengejut pada pagi 6 Oktober
ke atas tentera Israel membuatkan pihak Israel kucar kacir dan hasilnya Sinai
jatuh ke tangan Mesir kembali. Mesir mengisytiharkan cuti umum pada 6 Oktober
setiap tahun bagi mengenang peristiwa ini. Dan susulan itu Perdana Menteri
Israel Golda Meir meletakkan jawatan pada 10 April 1974 atas pelbagai desakan
kerana dituduh  ‘cuai’.

Selepas peristiwa ini, Israel menubuhkan
satu unit yang dipanggil Devil’s Advocate Office. Unit ini
memperkenalkan The Tenth Man Principle. The Tenth Man Principle adalah
suatu peranan yang diberikan kepada seseorang individu. Tugasnya adalah dalam
setiap keputusan yang dibuat secara bersama, The Tenth Man perlu
bersifat menentang, tidak setuju dan was-was mengenai keputusan yang dicapai
bersama. The Tenth Man perlu memikirkan segala risiko yang bakal berlaku
walaupun ianya tidak logik dan masuk akal dan membuat persiapan untuk
menghadapi sebarang kemungkinan.

Sebagai contoh di dalam perbincangan 10
orang, satu keputusan telah dibuat secara bersama dan dipersetujui oleh 9 orang
untuk menyeberangi jambatan. Tetapi ianya merupakan tugas orang kesepuluh untuk
tidak setuju dan memikirkan risiko-risiko yang ada mengenai keputusan itu dan
membuat persiapan untuk menghadapi risiko tersebut. Melalui cara ini, sebuah
keputusan yang dibuat akan disertai langkah berjaga-jaga daripada berada dalam
keadaan terlalu yakin dan terlalu selesa dengan keputusan yang dibuat. Malah
mereka juga akan bersiap sedia jika berlaku sebarang kemungkinan di luar
jangkaan.

Jika dalam satu kumpulan kesemua ahli
kumpulan telah menaiki kereta api, adalah peranan The Tenth Man untuk
tidak menaikinya. Kerana dengan tidak menaikinya dia boleh melihat apa yang
bakal berlaku pada laluan kereta api tersebut berbanding mereka yang menaikinya
dan The Tenth Man boleh bertindak untuk mengelak sebarang kemalangan.
Dalam erti kata lain The Tenth Man bertindak secara kontra dengan
keputusan bersama untuk mengesan perangkap musuh.

Maka, daripada peranan The Tenth Man
ini kita dapat fahami bahawa Israel amat berjaga-jaga dalam sebarang keputusan
yang dibuat dan kaedah ini masih diguna pakai oleh Israel Military Intelligence
sebagai langkah countering the inner circle to detect any probability outer
circle.

Individu yang memegang peranan The Tenth
Man ini perlu bersifat kontradik, seorang penganalisis, kreatif, mempunyai
fikiran di luar kotak, berpengalaman dan bijak mengatur strategi.

Berbalik kepada filem World War Z, Jurgen
Warmbrunn yang dilakonkan oleh Ludi Boeken adalah The Tenth Man dalam
menghadapi ancaman zombie. Ketika semua orang menganggap memo ‘rakshasha‘
(yang apabila diterjemahkan membawa perkataan zombie atau undead)
daripada India berkenaan seorang pesakit yang bertindak agresif dan gila ini
mampu dikawal, Jurgen telah membina tembok disekeliling Jerusalem untuk
menghadapi sebarang kemungkinan.

Walaupun kesemua fakta yang diceritakan
oleh Jurgen di dalam filem ini mengenai perang 1973 dan peranan The Tenth
Man adalah benar belaka dalam dunia realiti, namun hakikatnya The
Jerusalem Salvation Gate adalah tetap tembok The Apartheid Wall yang
memisahkan Palestin dan Israel. Cuma ianya diolah untuk menstruktur satu jalan
cerita yang berkonsep rekayasa secara total dalam filem ini.

Ironinya, pelakon Ludi Boeken yang
memainkan watak Jurgen Warmbrunn pernah bekerja sebagai war correspondent
iaitu wartawan perang di bawah BBC yang membuat liputan di Asia Timur dan
beberapa Negara lain di Amerika Tengah, Amerika Selatan dan Afrika. Beliau
merupakan bekas pelajar Tel Aviv University, Israel pada 1973 tahun di mana
berlakunya perang Arab Israel.

The Tenth Man Principle adalah merupakan satu
daripada falsafah pemikiran yang ada. Disebabkan otak manusia senang dipengaruh
dan cenderung untuk mengikut keputusan satu hala tanpa mencuba untuk membelok
ditambah dengan sifat semula jadi manusia yang suka berasa selesa dengan
keputusan bersama menyebabkan beberapa para falsafah pemikiran berpendapat
bahawa minda manusia perlu dicabar dalam pelbagai cabang dalam membuat
keputusan.

Sama juga konsep yang diketengahkan oleh Edward De Bono seorang ahli psikologi Malta yang menulis buku The Six Thinking Hats. Konsep The Six Thinking Hats menggunakan 6 individu yang diwakili oleh topi berwarna putih, biru, hitam, merah, kuning dan hijau untuk memainkan peranan yang berbeza berdasarkan warna topi. Persamaan Six Thinking Hats dan The Tenth Man adalah pada tugas individu yang memegang peranan topi hitam. Individu yang memegang topi hitam perlu memberi alasan-alasan dan hujah-hujah untuk tidak menyokong sesuatu keputusan yang telah dibuat.

Artikel sumbangan Yusri Zulkefli untuk The Patriots.

RUJUKAN


Cuba Menghantar Doktor-Doktor Terbaik Mereka Ke Negara Krisis

Cuba menghantar bantuan ke negara-negara yang berada dalam krisis kesihatan dan kemanusiaan ni bukan satu benda baru.

Seperti kita tahu, mutakhir Itali dan Britain telah memohon dan menerima bantuan dari Cuba, selain Venezuela dan China sebagai harapan bagi membantu mereka melawan pandemik yang menjadikan negara masing-masing dalam krisis yang semakin parah.

Bagi Cuba, pegangan sebegini wujud sejak zaman revolusi yang pimpinan Fidel Castro yang memang memandang tinggi keperluan kerajaannya untuk memberikan perkhidmatan kesihatan terbaik dan percuma yang rakyat mereka boleh dapat.

Atas kepercayaan yang sama, Fidel Castro telah mengasaskan universiti perubatan percuma sepenuhnya yang menerima pelajar bukan sahaja dari kalangan rakyat tempatan mereka, tetapi juga dari semua negara di seluruh dunia.

Konsep ‘pengantarabangsaan perubatan’ yang diamalkan Cuba ini telah membawa nama mereka ke seluruh pelusuk dunia, walaupun mereka sebuah negara dengan ideologi komunis.

Cuba pernah menghantar para doktornya ke Afrika Selatan membantu perkhidmatan kesihatan rakyatnya semasa di bawah rejim apartheid dan ke negara-negara miskin Afrika yang diperintah kolonial Belgium, Perancis dan British pasca Perang Dunia Kedua.

Selain bantuan dalam aspek perkhidmatan kesihatan, kebencian Cuba terhadap penjajahan juga kolonialisasi Amerika dan sekutunya, Castro pernah juga menghantar bantuan senjata dan tentera menyokong perjuangan Palestin menentang Israel yang merupakan sekutu Amerika.

Malah Castro juga menyokong Mesir dengan perkhidmatan perubatan, senjata dan tentera dalam Perang Yom Kippur melawan Israel juga revolusi Mesir ketika krisis Empangan Aswan, untuk merampas kembali Terusan Suez dari tangan British, Perancis dan Israel.

Doktor-doktor Cuba juga pernah ke Iran menyokong Revolusi Iran yang menyemarakkan lagi gerakan anti Amerika di sana, selain menetapkan asas perkhidmatan perubatan di negara tersebut.

Fidel Castro juga malah pernah menghantar gerombolan doktor mereka ke Korea Utara, khusus merawat rakyat negara itu yang pernah berada dalam keadaan sukar akibat ramai rakyatnya yang dewasa hatta kanak-kanak menghidap katarak bukan akibat usia tetapi kerana kekurangan zat dalam makanan dek sekatan ekonomi oleh Amerika.

Sekatan ekonomi tersebut adalah yang sama ditimpakan ke atas mereka oleh musuh mereka ketika itu, Amerika dan sekutunya.

Panji-panji kemanusiaan dan pastinya sikap Cuba yang anti kolonial dan anti Amerika telah mendorong mereka untuk melawan tekanan dan sekatan ekonomi juga diplomatik suatu ketika dahulu dengan cara memberi semula kepada dunia sejak itu.

Hingga hari ini dengan nisbah seorang doktor bagi setiap 148 orang rakyatnya, WHO sendiri telah mengiktiraf Cuba sebagai antara negara dengan perkhidmatan kesihatan terbaik di dunia.

Bukan apa, ironi juga bila memikirkan bahawa negara-negara komunis inilah yang membantu negara-negara demokrasi yang juga sekutu rapat kapitalis Amerika mereka atas nama kemanusiaan, di saat EU sendiri meninggalkan Itali dan Britain terkapai-kapai kelemasan bernafas nyawa-nyawa ikan dek pneumonia teruk akibat COVID-19.

Itali yang diketahui sudah merajuk dengan EU pastinya ada pandangan sendiri terhadap badan induk Eropah tersebut selepas semuanya reda.

Memang beginilah kebiasaannya, sepanjang berlakunya pandemik dalam sejarah ketamadunan manusia, ia bukan sahaja mengubah struktur sosiobudaya masyarakat, tetapi juga asas politik dan hubungan antarabangsa semua negara dan bangsa yang terlibat.